title: Euroopan unionin väestö

text: Euroopan unionilla on 23 virallista kieltä, eli sen 27 jäsenvaltion puhutuimmat kielet. Iiri, bulgaria ja romania saivat virallisen kielen aseman kun kaksi viimeksi mainittua liittyivät unioniin 1. tammikuuta 2007.


title: Euroopan unionin väestö

text: Englanti on EU:n puhutuin kieli, sillä 51 prosenttia EU:n asukkaista ovat englannin kielen taitoisia. Saksa puolestaan on EU:n puhutuin äidinkieli, sillä sitä puhuu äidinkielenään 18 % unionin väestöstä.


title: Euroopan unionin väestö

text: Arvioiden mukaan Euroopan unioni saattaa joutua tulevaisuudessa vaikeuksiin ikääntyvän väestön ja yleisen väkiluvun laskemisen takia.


title: Euroopan unionin väestö

text: EU:n keskimääräinen hedelmällisyysluku on matala, vain 1,47, sillä jatkuvan väestönkasvun ylläpitämiseen vaaditaan hedelmällisyysluvuksi noin 2. Euroopan unionin väkiluku alkaa siis luultavasti laskemaan, ja keskimääräinen ikä puolestaan nousemaan. Väestömäärän laskua on pyritty rajaamaan ottamalla EU:n alueelle maahanmuuttajia, mistä on ollut paljon kiistelyä. Kuitenkin, vuonna 2008 keskimääräisesti vuodessa syntyneitä per 1 000 ihmistä oli 10,9, mikä on 0,3 enemmän kuin vuonna 2008. Tämä luku on noussut hitaasti vuodesta 2004 kaikissa jäsenmaissa Saksaa lukuun ottamatta. Keskimääräisesti vuodessa kuolleita per 1 000 ihmistä on 9,7. Tämä luku on pysynyt melko vakaana useiden vuosien ajan.


title: Euroopan unionin väestö

text: Matalan hedelmällisyysluvun takia Euroopan unionin eläköityneitä työntekijöitä ei voida aina korvaamaan nuorilla työntekijöillä. Lähitulevaisuudessa EU:n alueella syntynee ns. "eläkepommi", jolloin eläköityneen väestön määrä kasvaa hyvin nopeasti.


title: Euroopan unionin väestö

text: Matala hedelmällisyysluku merkitsee myös tulevaisuudessa EU:n väkiluvun kääntymistä laskuun, mikäli maahanmuuttoa ei oteta lukuun. Tämä voi tarkoittaa talouskasvun taantumista tai jopa talouskriisejä. Myös media, YK ja joidenkin maiden hallitukset ovat huomanneet ongelman.


title: Euroopan unionin väestö

text: Jos Turkki liittyisi EU:hun, sillä olisi jäsenmaista toiseksi korkein väkiluku Saksan jälkeen.


title: Axel ja Eigil Axgil

text: Axel (3. huhtikuuta 1915 – 29. lokakuuta 2011) ja Eigil Axgil (1922 – 22. syyskuuta 1995) olivat tanskalaisia homoseksuaalien oikeuksien puolestapuhujia. He muodostivat maailman ensimmäisen parisuhteensa rekisteröineen homoparin vuonna 1989, kun Tanskassa astui voimaan laki, jota he olivat itse olleet ajamassa. Pariskunta otti käyttöön yhteisen sukunimen Axgil, joka oli yhdistelmä sen osapuolten etunimistä.


title: Axel ja Eigil Axgil

text: Axel (alun perin Axel Lundahl-Madsen) ja Eigil (alun perin Eigil Eskildsen) perustivat Ihmisoikeuksien yleismaailmallisen julistuksen innoittamina "Forbundet af 1948:n" eli "F-48:n", Tanskan ensimmäisen seksuaalivähemmistöjen asiaa ajaneen järjestön, josta vuonna 1985 tuli Landsforeningen for Bøsser og Lesbiske, Forbundet af 1948. Pari perusti myös "Vennen"-lehden ("Ystävä").


title: Axel ja Eigil Axgil

text: Axel Lundahl-Madsen ja Eigil Eskildsen olivat olleet keskenään (epävirallisessa) parisuhteessa jo neljän vuosikymmenen ajan, kun Kööpenhaminan varapormestari Tom Ahlberg vihki heidät 1. lokakuuta 1989 kaupungintalolla yhdessä kymmenen muun tanskalaisen parin kanssa. Tapahtuma sai osakseen maailmanlaajuista julkisuutta tiedotusvälineissä.


title: James Bond Istanbulissa

text: James Bond Istanbulissa on vuonna 1957 julkaistu Ian Flemingin viides James Bond -romaani. Se julkaistiin suomennettuna vuonna 1966. Kirjasta tehtiin elokuvaversio "Salainen agentti 007 Istanbulissa" vuonna 1963.


title: James Bond Istanbulissa

text: Kirjassa MI6 lähettää James Bondin Istanbuliin hankkimaan venäläisen salakirjoituslaite Spektorin.


title: Hanns Kilian

text: Hanns Kilian (2. toukokuuta 1905 Garmisch-Partenkirchen – 17. huhtikuuta 1981) oli saksalainen rattikelkkailija, kolminkertainen maailmanmestari ja kaksinkertainen olympiamitalisti.


title: Hanns Kilian

text: Kilian voitti Saksan joukkueessa viiden miehen kelkkojen olympiapronssia Sankt Moritzin kisoissa 1928 ja neljän miehen kelkkojen olympiapronssia Lake Placidin kisoissa 1932. Molemmilla kerroilla hän sijoittui kahden miehen kelkoissa viidenneksi. Kotikisoissaan Garmisch-Partenkirchenin olympialaisissa 1936 Kilian sijoittui neljän miehen kelkoissa seitsemänneksi.


title: Hanns Kilian

text: Maailmanmestaruuksia Kilianille kertyi kolme kappaletta, ja muita mitalisijoja saman verran. Euroopan-mestaruuden hän voitti vuonna 1928 kahden miehen kelkoissa. Saksan-mestaruuskilpailuissa Kilian voitti kahden miehen kelkoissa maansa mestaruuden vuosina 1930 ja 1939 ja neljän miehen kelkoissa mestaruuden vuosina 1931, 1938, 1939 sekä vielä toisen maailmansodan jälkeen vuonna 1949.


title: Hanns Kilian

text: Aktiiviuransa jälkeen Kilian johti Saksan Kelkkailuliittoa vuosina 1952–1968, ja oli kuolemaansa asti liiton kunniapuheenjohtaja. Hän oli myös kelkkailun maailmanliiton, FIBT:n, jäsen ja toimi Länsi-Saksan olympiakomitean johtotehtävissä.


title: Paperi T

text: Paperi T (oikealta nimeltään Henri Pulkkinen,) on porvoolainen, nykyään Helsingissä asuva rap-artisti, DJ ja runoilija. Hän on myös Radio Helsingin musiikkipäällikkö.


title: Paperi T

text: Paperi T oli osa Ruger Hauer -nimistä rap-yhtyettä, johon kuuluivat hänen lisäkseen MC:t Pyhimys ja Tommishock. Yhtyeen ensimmäinen "Se syvenee syksyllä" -albumi julkaistiin 24. marraskuuta 2010 Monsp Recordsin kautta.


title: Paperi T

text: Ruger Hauerin toinen pitkäsoitto "Erectus" julkaistiin 26. lokakuuta 2012 myös Monsp Recordsin kautta. Se nousi Suomen virallisen albumilistan 16. sijalle.


title: Paperi T

text: Yhtyeen kolmas pitkäsoitto "Ukraina" julkaistiin Monsp Recordsin kautta 25. lokakuuta 2013. Albumi nousi 15. sijalle Suomen virallisella albumilistalla. Sen kappaleesta "Jenkem" on julkaistu musiikkivideo.


title: Paperi T

text: Ruger Hauerin neljäs pitkäsoitto Mature julkaistiin 2016 Universal Musicin alaisen Johanna Kustannuksen kautta.


title: Paperi T

text: Paperi T:n ensimmäinen sooloalbumi "Malarian pelko" julkaistiin 17. huhtikuuta 2015 Universal Musicin alaisen Johanna Kustannuksen kautta. Albumi nousi julkaisuviikollaan Suomen virallisen albumilistan kärkeen. "Malarian pelko" palkittiin huhtikuussa 2016 Teosto-palkinnolla.


title: Paperi T

text: Albumin ensimmäinen single ”Sä jätät jäljen” julkaistiin 14. marraskuuta 2014 videona YouTubessa. Albumin toinen musiikkivideo ”Resnais, Beefheart & Aalto” julkaistiin 6. helmikuuta 2015 ja kolmas ”Elokuva” 10. huhtikuuta 2015.


title: Paperi T

text: Artistin toinen studioalbumi ”Kaikki on hyvin” julkaistiin 15. kesäkuuta 2018. Levyn nimikkokappale ”Kaikki on hyvin” julkaistiin singlenä 4. huhtikuuta sekä ”Paniikki” musiikkivideon kera 24. toukokuuta 2018.


title: Paperi T

text: Paperi T ja Khid julkaisivat "Ex ovis pullus non natis serò fit ullus" -nimisen EP:n 6. kesäkuuta 2013. EP:n julkaisi Monsp Records, ja se julkaistiin rajoitettuna vinyylipainoksena sekä digitaalisena julkaisuna.


title: Paperi T

text: 18. lokakuuta 2013 Paperi T julkaisi yhdessä Paavoharju-yhtyeen kanssa albumin "Joko sinä tulet tänne alas tai minä nousen sinne" Svart Recordsin kautta.. Se nousi Suomen virallisen albumilistan sijalle 11.


title: Paperi T

text: Paperi T on myös vieraillut muun muassa porvoolaisten rap-artistien kappaleilla. Hän myös juontaa ohjelmia Radio Helsingillä.


title: Paperi T

text: Paperi T:ltä ilmestyi 29. syyskuuta 2016 Kosmoksen kustantamana "post-alfa"-runoteos, jonka 2 500 kappaleen ensipainos myytiin loppuun kahdessa päivässä. Kirjasta on tehty jo neljä painosta.


title: Paperi T

text: Tammikuussa 2017 Paperi T valittiin Radio Helsingin musiikkipäälliköksi.


title: Paperi T

text: Koulutukseltaan Paperi T on medianomi.


title: Kalvarija

text: Kalvarija on Liettuan lounaisosassa, Marijampolėn läänissä sijaitseva kaupunki. Se toimii Kalvarijan kunnan hallinnollisena keskuksena. Vuonna 2010 kaupungin väkiluku oli 4 909 asukasta.


title: Lazdijai

text: Lazdijai on Liettuan lounaisosassa, Alytusin läänissä sijaitseva kaupunki. Se toimii Lazdijain kunnallispiirin hallinnollisena keskuksena. Vuonna 2010 kaupungin väkiluku oli 4 793 asukasta.


title: Kino Sampo

text: Kino Sampo on Riihimäellä sijaitseva yksi vanhimmista Suomessa edelleen käytössä olevista elokuvateattereista. Kino Sampossa toimii tällä hetkellä Riihimäen Nuorisoteatteri sekä Elokuvakulttuuriyhdistys Kino Sampo ry. Kino Sampo ry esittää vuosittain noin 40 elokuvaa kevään, kesän ja syksyn elokuvasarjoissa.


title: Kino Sampo

text: Toimintansa Kino Sampo aloitti 29. marraskuuta 1917. Riihimäellä oli tuolloin ollut elokuvateatteritoimintaa jo pitkään, mutta Sampo toi elävän kuvan esittämiselle uudet puitteet, sillä se oli ensimmäinen varta vasten elokuvien esittämistä varten rakennettu teatteri paikkakunnalla. Sampon toimintaa pyöritettiin paikallisin voimin 1920-luvun puoliväliin asti, jolloin Adamsin filmitoimisto osti Sampon elokuvateatteritoiminnan.


title: Kino Sampo

text: Sotavuosina Sampo siirtyi Suomen Filmiteollisuudelle. Sotavuodet olivat elokuvateatteritoiminnan kulta-aikaa, sillä ”kuvissa käynti” kuului harvoihin mahdollisiin huvittelumuotoihin. Sodan päätyttyä vuonna 1945 tilanne muuttui, ja Suomen Filmiteollisuus luopui Samposta. Sampon toiminnan jatkajaksi perustettiin uusi yhtiö, mutta liiketoimet eivät sujuneet toivottuun tapaan. Uudet omistajat luopuivat Samposta vuonna 1947, eivätkä seuraavatkaan jaksaneet pitkään, sillä tammikuussa 1948 elokuvateatteri vaihtoi jälleen omistajaa. Eikä kaupankäynti päättynyt vieläkään, sillä marraskuussa 1948 tehtiin jälleen uusi kauppa, jossa Kino Sampo siirtyi Sven ja Tyyne Petterssonin omistukseen. Petterssonit hallinnoivat Sampoa aina 1960-luvun lopulle asti.


title: Kino Sampo

text: 50-luvulla Petterssonit toteuttivat Sampossa perusteellisen uudistuksen. Teatterin eteisaulaa laajennettiin rakentamalla päätyyn uusi siipirakennus ja katsomon alle rakennettiin pieni asunto. Uusi siipirakennus muutti rakennuksen arkkitehtuurin täysin, ja alkuperäinen Sampo käytännössä katosi Riihimäen katukuvasta.


title: Kino Sampo

text: Petterssonien jälkeen Sampon toimintaa jatkoivat Kaarlo ja Saima Malinen, jotka vuokrasivat Sampon Kamras-Filmi Oy:n käyttöön vuonna 1975. Kamras-Filmin elokuvateatteriketju oli nimeltään Alfaromeo, joten vuokrasopimuksen myötä Kino Sampokin vaihtoi nimensä Alfaromeoksi.


title: Kino Sampo

text: 1980-luvun puolella elokuvissa käynti väheni dramaattisesti ja seurauksena oli maanlaajuinen elokuvateatteritoiminnan kriisi. Riihimäellä kriisin laukaisi Kamras-Filmin konkurssi vuonna 1982, jonka seurauksena Alfaromeot lopettivat toimintansa ja Kino Sampo oli jälleen vailla isäntää. Yritysjärjestelyjen päätteeksi Samposta tuli Kino Savoyn teatteri, ja kun Kino Savoy fuusioitui Finnkinoon, päätyi Sampo lakkautettavien elokuvateattereiden listalle. Kino Sampon toiminta kaupallisena elokuvateatterina päättyi itsenäisyyspäivänä 1986.


title: Kino Sampo

text: Riihimäen kaupunki osti käytöstä poistetun Sampon vuonna 1987 purkaakseen rakennuksen. Sampon kohtalo herätti vilkasta kansalaiskeskustelua ja Sampon säilyttämisen puolesta tehtiin kuntalaisaloite. Sampon tilanne sai myös valtakunnallista julkisuutta, ja aktiivisen kansalaistoiminnan ansiosta Kino Sampo säilytettiin.


title: Rietavas

text: Rietavas on Liettuan länsiosassa, Telšiain läänissä sijaitseva kaupunki. Se toimii Rietavasin kunnan hallinnollisena keskuksena. Vuonna 2010 kaupungin väkiluku oli 3 826 asukasta.


title: Žiežmariai

text: Žiežmariai on Liettuan eteläosassa, Kaunasin läänissä sijaitseva kaupunki. Se on osa Kaišiadorysin kunnallispiiriä. Vuonna 2010 kaupungin väkiluku oli 3 730 asukasta.


title: Edvin Sippola

text: Edvin Abraham Sippola () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisen armeijan jääkärijoukoissa.


title: Edvin Sippola

text: Sippolan vanhemmat olivat maanviljelijä Juho Sippola ja Kustaava Sippola. Hänet vihittiin avioliittoon vuonna 1922 Rakel Alice Vesikarin kanssa. Hän kävi kansakoulun ja suoritti yksityisesti keskikoulun kurssin Iin yhteiskoulussa vuonna 1930. Sotilaskoulutusta hän sai tykistö- ja tiedonantokurssilla vuonna 1926 ja konekiväärikomppanianpäällikkökurssilla vuonna 1929 sekä tykistökurssilla vuonna 1931. Lisäksi hän suoritti suojeluskuntain komentajakurssin Suojeluskuntain päällystökoulussa vuonna 1934.


title: Edvin Sippola

text: Sippola työskenteli maanviljelijänä ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 4. komppaniaan 13. tammikuuta 1916. Hän osallistui taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Edvin Sippola

text: Sippola saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 6. Jääkärirykmentin 17. jääkäripataljoonan 1. komppaniaan. Hän osallistui sisällissodan taisteluihin Viipurissa.


title: Edvin Sippola

text: Sippola palveli sisällissodan jälkeen 6. Jääkärirykmentistä muodostetussa Jääkäripataljoona 6:ssa, joka nimettiin myöhemmin ensin Kajaanin sissipataljoonaksi ja myöhemmin Pohjanmaan Jääkäripataljoonaksi. Pataljoonassa hän toimi nuorempana upseerina 4. komppaniassa. Hän erosi armeijasta 24. syyskuuta 1919 ja liittyi Suojeluskuntajärjestöön 1. tammikuuta 1920, jossa hänet nimitettiin paikallispäälliköksi Parkanon suojeluskuntaan. Parkanosta hän siirtyi 10. heinäkuuta 1920 paikallispäälliköksi Huittisiin ja 1. syyskuuta 1922 alkaen Hollolaan. Helmikuun alusta vuonna 1926 hänet nimitettiin Etelä-Hämeen suojeluskuntapiirin 2. sotilasohjaajaksi ja 1. helmikuuta 1930 alkaen I alueen ja 1. helmikuuta 1933 alkaen VIII alueen sekä 5. joulukuuta 1935 alkaen IV alueen päälliköksi. Hänet on haudattu Forssaan.


title: Richard Connor

text: Richard Carroll "Dick" Connor (s. 25. maaliskuuta 1934 Pueblo, Colorado) oli Yhdysvaltoja edustanut uimahyppääjä. Hän kilpaili miesten 10 metrin kerroshypyissä vuoden 1956 kesäolympialaisissa Melbournessa ja johti kisaa karsinnan jälkeen, mutta sijoittui lopulta pronssille. Hän opiskeli Etelä-Kalifornian yliopistossa.


title: Jeanne Stunyo

text: Jeanne Georgette Stunyo (s. 11. huhtikuuta 1936 Gary, Indiana) on entinen yhdysvaltalainen uimahyppääjä, joka sai naisten ponnahduslaudassa hopeamitalit Pan-Amerikan kisoissa 1955 ja vuoden 1956 kesäolympialaisissa Melbournessa. Molemmilla kerroilla kultaa voitti Pat McCormick. Stunyo oli vähällä päästä olympiajoukkueeseen jo vuonna 1952.


title: Jeanne Stunyo

text: Stunyo pelasi Detroitin yliopistolle ja Detroit AC:lle.


title: Z-sukupolvi

text: Z-sukupolveksi kutsutaan joko 1990-luvun puolivälin jälkeen tai 2000-vuosikymmenen alussa syntynyttä sukupolvea. Sukupolven arvioidaan eroavan merkittävästi aikaisemmista ikäluokista (X ja Y) etenkin suhtautumisessa elektroniikkaan. Z-sukupolveen kuuluvat ovat syntyneet maailmaan, jossa elektroniikka on kaikkialla ja he käyttävät sitä rutiininomaisesti. Z-sukupolvi on kansainvälisen tietoverkon kautta yhteyksissä ihmisiin ympäri maailmaa nuorempina kuin aikaisemmat sukupolvet.


title: Z-sukupolvi

text: 2010-luvulla Suomen nuorista entistä harvempi tupakoi, käyttää alkoholia ja harrastaa humalajuomista. Tupakka ei ole 2010-luvun nuorille enää samalla tavalla aikuisuuden tunnus kuin vielä 1990-luvun nuorille, sillä esimerkiksi lukiolaisista tupakoi enää 3 prosenttia. Poikkeuksena suuntauksesta ovat olleet lähinnä ammattikoululaiset, joista tupakoi vielä lähes neljännes.


title: Vuoden Luontokuva

text: Vuoden Luontokuva on Suomen Luonnonvalokuvaajat ry:n vuosittain järjestämä kilpailu, jossa palkitaan nimensä mukaisesti vuoden luontokuva. Kilpailu on Pohjoismaiden suurin luontokuvatapahtuma. Ensimmäinen kuva palkittiin vuonna 1980, mutta varsinainen kilpailu järjestettiin ensimmäisen kerran vuonna 1981. Kilpailukuvien on oltava otettu Suomessa.


title: Vuoden Luontokuva

text: Vuonna 1995 kilpailu avattiin myös muille kuin Suomen Luonnonvalokuvaajat ry:n jäsenille. Vuoden Luontokuva 2003 on ensimmäinen digikameralla otettu voittajakuva. Vuonna 2005 nuorille tuli oma sarja. Samana vuonna kilpailuun osallistumista helpotettiin, kun kuvia alettiin vastaanottaa myös digitaalisesti.


title: Vuoden Luontokuva

text: Suomen Itsenäisyyden juhlavuotena oli erikoisluokka ”Sininen ja valkoinen”, jonka voittajakuvasta tehtiin juhlaraha ja 2 €:n erikoisraha. Sarjan voitti Kari Auvinen teoksella Kuuvaris.


title: Vuoden Luontokuva

text: Vuosina 2007–2011 nuoten sarjoja oli kaksi.


title: Louis Gantois

text: Louis Charles Gantois (15. marraskuuta 1929 – 2011) oli ranskalainen meloja. Hän kilpaili kesäolympialaisissa vuosina 1952 ja 1956; ensimmäisellä kerralla hän sai pronssimitalin. Lisäksi hän sai vuoden 1954 ratamelonnan maailmanmestaruuskilpailuissa hopea- ja pronssimitalit, jälkimmäisen yhdessä Maurice Graffenin, Marcel Renaud’n ja Robert Entericin kanssa.


title: Oscar Geier

text: Oscar Arnold Geier (19. elokuuta 1882 Zürich – 5. marraskuuta 1942 New Jersey, Yhdysvallat) oli sveitsiläinen rattikelkkailija ja olympiamitalisti.


title: Oscar Geier

text: Geier voitti 49-vuotiaana hopeaa Lake Placidin olympialaisissa 1932 kahden miehen kelkoista yhdessä itseään 30 vuotta nuoremman Reto Capadruttin kanssa. Hän oli samoissa kisoissa myös maansa neljänneksi sijoittuneessa neljän miehen kelkkojen joukkueessa.


title: Gábor Novák

text: Gábor Novák (s. 14. elokuuta 1934 Budapest) on entinen unkarilainen meloja. Hän osallistui vuoden 1952 kesäolympialaisiin Helsingissä ja sai siellä yhden hopeamitalin (C-1 10 000 m; 57.49,2). Novák toimi Budapestin Építők SC:ssa.


title: Stephen Macknowski

text: Stephen Albert (Steve) Macknowski (s. 16. helmikuuta 1922 Yonkers, New York) on entinen yhdysvaltalainen meloja, joka sai Steven Lysakin kanssa kaksi olympiamitalia vuoden 1948 kesäolympialaisissa Lontoossa. Kultamitali tuli 10 000:n ja hopeamitali 1 000:n metrin kanadalaiskaksikoista. Macknowski voitti myös neljä kansallista mestaruutta vuosina 1946–1948.


title: Stephen Macknowski

text: Macknowski opiskeli Columbian yliopistossa, ryhtyi vakuutusasiamieheksi ja perusti myös oman toimistonsa.


title: Mantshurian kandidaatti

text: Mantshurian kandidaatti () on John Frankenheimerin ohjaama yhdysvaltalainen elokuva vuodelta 1962. Elokuva perustuu Richard Condonin romaaniin "Mantšurian sankari", jonka pohjalta käsikirjoituksen teki George Axelrod.


title: Mantshurian kandidaatti

text:
Angela Lansbury oli Oscar-ehdokkaana parhaasta naissivuosasta ja Ferris Webster parhaasta leikkauksesta. "Mantshurian kandidaatti" valittiin vuonna 1993 National Film Registryn arkistoitavien elokuvien joukkoon.
American Film Instituten vuonna 2001 julkistamalla kaikkien aikojen jännittävimpien amerikkalaiselokuvien listalla "Mantshurian kandidaatti" arvioitiin sijalle 17.


title: Mantshurian kandidaatti

text: Kersantti Raymond Shaw’n (Laurence Harvey) johtama joukkue joutuu korealaisten joukkojen väijytykseen ja vangiksi. Kotiinpalattuaan hän saa sankarin vastaanoton ja palkitaan Medal of Honorilla. Pian käy kuitenkin selväksi, että joukkueen miehet ovat ennen vapautustaan joutuneet aivopesuun, ja useat heistä näkevät toistuvia painajaisia. Kokemuksesta eniten kärsineelle kapteeni Bennet Marcolle (Frank Sinatra) selviää, että venäläiset ja kiinalaiset agentit ovat ohjelmoineet Shaw’n oikeaa käskyä odottavaksi salamurhaajaksi: kun hänelle näytetään ruuturouva-pelikortti, hänen on ohjelmointinsa mukaan surmattava se henkilö, jonka kortin näyttäjä hänelle osoittaa.


title: Mantshurian kandidaatti

text: Shaw’n amerikkalainen valvoja on hänen äitinsä (Angela Lansbury), joka on valmis mihin tahansa saadakseen täysin hallitsemansa toisen aviomiehensä presidentiksi. Hän ryhtyy yhteistyöhön vihollisen kanssa ja on jopa valmis uhraamaan oman poikansa toteuttaakseen hankkeensa.


title: Mantshurian kandidaatti

text: Valtion elokuvatarkastamo asetti elokuvalle ikärajan KK (Kokonaan kielletty) 1963 ulkopoliittisista syistä. Elokuvaa ei siten saanut Suomessa levittää eikä esittää laillisesti. Se sai lopulta ensi-iltansa vasta vuonna 1989, kun ulkopoliittista kieltoperustetta ei enää voinut käyttää.Ensi-iltaan vapauttamisen yhteydessä elokuvatarkastamo oli erikseen toivonut, että elokuvan markkinoinnissa ei mainittaisi elokuvan olleen kielletty ulkopoliittisista syistä.Tarkastamon johtaja Jerker A.Eriksson sanoi Helsingin Sanomien haastattelussa 1989, että ""Poliittisista syistä aikoinaan kielletyt filmit voidaan hyväksyä nyt, poikkeuksetta, melko varmasti.""


title: Alueen invarianssilause

text: Alueen invarianssilause on metrisen avaruuden formula_1 (missä formula_2) topologiaan liittyvä tulos, joka sanoo, että jos avaruuden formula_1 osajoukko formula_4 on avoin ja kuvaus formula_5 on jatkuva ja injektio, niin kuvajoukko formula_6 on avaruuden formula_1 avoin osajoukko ja kuvaus formula_8 on homeomorfismi.


title: Stephen Lysak

text: Stephen John ("Steve") Lysak (7. elokuuta 1912 Newark, New Jersey – 30. heinäkuuta 2002 Yonkers, New York) oli yhdysvaltalainen meloja. Hän osallistui vuoden 1948 kesäolympialaisiin Lontoossa ja sai siellä Stephen Macknowskin kanssa kaksi mitalia; kultaa tuli 10 000:n (aika: 55:55.4) ja hopeaa 1 000:n metrin (aika: 5:08.2) kanadalaiskaksikoista.


title: Stephen Lysak

text: Lysakin veli oli John Lysak, joka myös oli olympialaisissa kilpaillut meloja. Veljesten äiti kuoli vuoden 1918 influenssapandemiassa, ja isä lähetti lapset orpokotiin. He aloittivat soutamisen Hudson-joessa kotitekoisilla veneillä.


title: Stephen Lysak

text: Lysak edusti Yonkers Canoe Clubia ja voitti myös kansallisia mestaruuksia. Hän suunnitteli ja rakensi kanootin, jota hän Macknowskin kanssa käytti olympialaisissa.


title: Sweet Hitch-Hiker

text: Sweet Hitch-Hiker on Creedence Clearwater Revivalin heinäkuussa 1971 ilmestynyt kappale ja single. Se oli kitaristi Tom Fogertyn eron myötä trioksi kutistuneen yhtyeen ensimmäinen julkaisu, ja samalla CCR:n viimeinen top 10 -hitti Yhdysvalloissa. Suoraviivainen ”Sweet Hitch-Hiker” sisältyy myös vuonna 1972 julkaistulle "Mardi Gras" -albumille.


title: Sweet Hitch-Hiker

text: Kappaleessa mainittava Greasy King oli hampurilaiskoju lähellä yhtyeen harjoitustilaa, Cosmo's Factorya, Berkeleyssä Kaliforniassa.


title: Sweet Hitch-Hiker

text: Singlen b-puolen kappale ”Door to Door” on yhtyeen basistin Stu Cookin kirjoittama ja laulama. Myös se löytyy "Mardi Gras'lta".


title: Sweet Hitch-Hiker

text:
A-puoli
B-puoli


title: Bahrain olympialaisissa

text: Bahrain osallistui olympialaisiin ensimmäisen kerran Los Angelesissa 1984 ja on ollut mukana kaikissa kesäolympialaisissa sen jälkeen. Talvikisoihin maa ei ole osallistunut.


title: Bahrain olympialaisissa

text: Bahrain on saavuttanut kolme olympiamitalia, jotka kaikki ovat tulleet yleisurheilusta vuosien 2012 ja 2016 olympialaisissa. Bahrainia edustanut Rashid Ramzi voitti alun perin kultaa miesten 1 500 metrin juoksussa Pekingissä 2008, mutta hänet hylättiin myöhemmin dopingin vuoksi.


title: Anna ja Siamin kuningas

text: Anna ja Siamin kuningas () on John Cromwellin ohjaama yhdysvaltalainen elokuva vuodelta 1946. Se perustuu Margaret Landonin Anna Leonowensista kertovaan romaaniin. Samaan romaaniin pohjautuu myös vuonna 1956 valmistunut musikaalielokuva "Kuningas ja minä". "Anna ja Siamin kuningas" sai Oscar-palkinnon parhaasta lavastuksesta ja parhaasta kuvauksesta. Lisäksi se oli ehdolla kolmessa muussa kategoriassa.


title: Anna ja Siamin kuningas

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Youcef Ghazali

text: Youcef Ghazali (s. 24. tammikuuta 1988 Ben Badis, Algeria) on algerialainen jalkapalloilija. Hyökkääjänä pelaava Ghazali edustaa Algerian pääsarjassa pelaavaa ES Sétifiä.


title: Youcef Ghazali

text: Ghazali aloitti ammattilaisuransa WA Tlemcenin riveissä kaudella 2007–2008. Hän pelasi seurassa kolmen kauden verran, kunnes siirtyi vuonna 2010 ES Sétifiin.


title: Capsula interna

text: Capsula interna eli sisäkotelo on aivoissa molemmilla aivopuoliskoilla sijaitseva osa. Sen kautta kulkee suurin osa isoaivokuoren ja sen alaisten rakenteiden välisistä hermosyistä. Sisäkotelossa hermosyyt on pakattu tiivisti yhteen, mutta sisäkotelon ja isonaivokuoren välissä hermosyyt leviävät ja muodostavat sepelviuhkan "corona radiata". Sisäkotelo kulkee häntätumakkeen "nucleus caudatus" ja talamuksen "thalamus" sekä aivokuorrukan "putamen" välistä, ohittaen edellä mainitut rakenteet lateraalisesti.


title: Gustav Freij

text: Karl Gustav Herbert Freij (17. maaliskuuta 1922 Silvåkra – 4. elokuuta 1973 Malmö) oli ruotsalainen painija. Hän sai 67 kg -sarjan kreikkalais-roomalaisessa painissa olympiakultaa vuonna 1948, -hopeaa 1952 ja -pronssia 1960. Hän sai myös painin maailmanmestaruuskilpailuissa kultaa vuonna 1953, hopeaa 1950 ja pronssia 1955. Hän edusti Malmön IK Spartaa.


title: Ercole Gallegati

text: Ercole Gallegati (21. marraskuuta 1911 Faenza, Ravenna – 19. elokuuta 1990) oli italialainen painija. Hän kilpaili kesäolympialaisissa vuosina 1932, 1936, 1948 ja 1952; vuosina 1932 ja 1948 hän sai pronssimitalit. Vielä vuoden 1952 kisoissa hän sijoittui 79 kg:n sarjassa pistesijalle. Pronssisijalle hän ylsi myös painin Euroopan-mestaruuskilpailuissa 1934.


title: Pietro Lombardi

text: Pietro Lombardi (6. kesäkuuta 1922 Bari – 5. lokakuuta 2011 Bari) oli italialainen kreikkalais-roomalaisen tyylin painija ja olympiavoittaja.


title: Pietro Lombardi

text: Lombardi kilpaili kesäolympialaisissa vuosina 1948 ja 1952: Lontoossa vuonna 1948 hän voitti 52 kg:n sarjan kultamitalin. Helsingissä 1952 hän paini sarjassa 57 kg, jossa sijoittui kahdeksanneksi. Lombardi saavutti myös kaksi pronssimitalia maailmanmestaruuskilpailuissa vuosina 1950 ja 1955.


title: Kuningas Salomonin kaivokset (vuoden 1950 elokuva)

text: Kuningas Salomonin kaivokset ("King Solomon’s Mines") on Compton Bennettin ja Andrew Martonin ohjaama yhdysvaltalainen elokuva vuodelta 1950. Elokuva perustuu Henry Rider Haggardin samannimiseen romaaniin. Elokuva sai Oscar-palkinnon parhaasta kuvauksesta ja parhaasta leikkauksesta. Lisäksi se oli ehdolla parhaan elokuvan palkinnon saajaksi.


text: Elokuvassa Stewart Granger näyttelee seikkailija Allan Quatermainia, jonka Deborah Kerrin näyttelemä Elizabeth Curtis palkkaa etsimään Afrikkassa kadonnutta aviomiestään.


title: Desmodium gangeticum

text: Desmodium gangeticum (Sanskrit: अंशुमती anshumati, ध्रुवा dhruva, दीर्घमूला dirghamoola, पीवरी pivari, शालपर्णी shalaparni) on "Fabaceae"-heimoon kuuluva kasvi.


title: Desmodium gangeticum

text: Kasvi luetaan uuselintarvikkeisiin, jota sisältävä yrttivalmiste vedettiin Suomessa pois markkinoilta, koska kasvin turvallisuudesta ei ole tietoa eikä valmisteelle ole haettu markkinointilupaa.


title: Torsten Rudeen

text: Torsten Rudeen (9. maaliskuuta 1661 Lysvik, Värmlanti – 9. syyskuuta 1729 Linköping) oli ruotsalainen runoilija, runouden professori, piispa ja valtiopäiväedustaja.


title: Torsten Rudeen

text: Rudeenin isä Haquinus Rudenius oli Lysvikin kappalainen ja äiti Christina Falk. Rudeen kävi Karlstadin lukion, jonka jälkeen hän meni Uppsalan yliopistoon 1678. Itämaisten kielten professorin Gustaf Peringerin ohjauksessa hän väitteli 1691 ("pro gradu"), saaden filosofian maisterin paperit.


title: Torsten Rudeen

text: Vuonna 1692 Rudeen nimitettiin Turun Akatemian runousopin professoriksi. Hän oli jo vuosia kirjoittanut runoja juhlatilaisuuksiin ja myös lausunut niitä. Turussa häneltä tilattin paljon virallisia runoja ja muistopuheita. Hänet vihittiin papiksi Turun hiippakunnassa syyskuussa 1699 ja hänen palkkapitäjäkseen määrättiin Paimio, joka vaihdettiin Piikkiöksi 1701. Vuonna 1706 hänelle myönnettiin kolmannen teologian professuuri. Samana vuonna hänet nimitettiin myös Turun ruotsalaisen seurakunnan tuomiorovastiksi ja kirkkoherraksi. Hänen toimikautensa näissä viroissa jäi lyhyeksi, sillä jo 1709 hän muutti Ruotsiin Karlstadin piispaksi. Linköpingin piispaksi hänet nimitettiin 1716, ja samalla Ruotsin valtiopäiville pappissäädyn puhemieheksi. Teologian tohtoriksi Rudeen vihittiin 1719.


title: Torsten Rudeen

text: Vuonna 1692 Rudeen avioitui Anna Christoffersdotter Brunellin kanssa. Tämä kuoli 1695, ja Rudeen avioitui toistamiseen 1696 Magdalena Wallvikin kanssa, joka oli kuningttaren hovineiti. Rudeenilla oli 15 lasta. Vuonna 1719 vaimo ja lapset aateloitiin, ja he saivat nimekseen Rudenschöld.


title: Torsten Rudeen

text: Turun Akatemiassa Rudeen ohjasi Benedictus Granrothin väitöskirjan joutsenten laulusta ("Exercitium academicum, De cantu cygnorum"). Hän ohjasi myös Jacob Wijkarin tutkielman Pohjanlahden hylkeistä.


title: Aili Runne

text: Aili Siviä Runne (o.s. Peippo; 22. helmikuuta 1920 Parikkala – 22. syyskuuta 1999) oli suomalainen säveltäjä ja sanoittaja, jonka tunnetuimpia kappaleita ovat Annikki Tähden laulama ”Muistatko Monrepos’n”, johon Runne teki tekstin sekä Anna Mutasen laulama ”Laps’ olen Karjalan”, johon Runne teki sävellyksen ja sanoituksen.


title: Aili Runne

text: Trumpetisti, kapellimestari ja levytuottaja Ossi Runne on Aili Runteen lanko.


title: Muistio

text: Muistio (lyhenne PM) on jonkin asian käsittelyn pohjaksi laadittu, yleensä luonnosmainen kirjallinen selostus eli "memorandumi" tai "promemoria". Jos kokouksesta ei ole olemassa etukäteen laadittua esityslistaa, kutsutaan siitä laadittua selvitystä kokousmuistioksi.


title: Bittern-luokka (sluuppi)

text: Bittern-luokka oli Britannian Kuninkaallisen laivaston kolmen aluksen muodostama sluuppiluokka. Alukset palvelivat toisessa maailmansodassa.


title: Bittern-luokka (sluuppi)

text: "HMS Enchantress", jonka alkuperäisenä nimenä oli "HMS Bittern", oli luokan alkuperäinen nimikkoalus ja sen valmistus alkoi aseistettuna Amiraliteetin jahtina. Aluksen aseistuksena oli lopullisesta poiketen ainoastaan kaksi yksputkista 4,7 tuuman tykkiä etukannella ja neljä kolminaulaista kunnialaukaustykkiä. Alukselle asennettiin ilmatorjunta-aseistus vasta sodan puhjettua ja takimmaisten tornien vaatimien tilojen majoitustiloiksi esti takimmaisten tykkitornien asentamisen, mitä ei koskaan palautettu.


title: Bittern-luokka (sluuppi)

text: "HMS Stork" valmistui aseistamattomaksi tutkimusalukseksi ja se aseistettiin vasta sodan puhjettua. Kolmas alus "HMS Bittern", joka oli alun perin "HMS Enchantress", valmistui alun perinkin aseistetuttuna suunnitelmien mukaan sluupiksi. Alus oli myös luokan ainoa, joka tuhoutui sodan aikana.


title: Egret-luokka (sluuppi)

text: Egret-luokka oli Britannian Kuninkaallisen laivaston kolmen aluksen muodostama sluuppiluokka. Alukset, jotka olivat suurennettuja ja vahvemmin aseistettuja Bittern-luokan aluksia, palvelivat toisessa maailmansodassa.


title: Egret-luokka (sluuppi)

text: Alukset varustettiin Denny Brown vakaajilla ja niiden varustukseen kuuluivat ilmatorjuntatykistön etäisyydenmittaukseen tarkoitettu HACS järjestelmä.


title: Lance

text: Lance voi tarkoittaa seuraavia:


title: Johan Grysselius

text: Johan Grysselius, myös Gryzelius tai Grusselius, (22. marraskuuta 1738 Gällersta, Ruotsi – 8. huhtikuuta 1788 Tornio) oli ruotsalainen lääkäri ja lintutieteilijä.


title: Johan Grysselius

text: Grysseliuksen vanhemmat olivat talonpoika Olof Gustafsson ja Kerstin Jönsdotter. Hänen opintiensä alkoi Örebrosta ja ylioppilaaksi hän tuli Strängnäsin lukiosta 1751-1752. Hän opiskeli Uppsalan yliopistossa lääketiedettä, mutta jo parin vuoden kuluttua rupesi piirilääkäriksi Pohjois-Ruotsiin, muun muassa Piitimeen, jonne hän perusti terveyslähteen 1761. Skellefteåssa Grysselius aloitti rokotukset samana vuonna.


title: Johan Grysselius

text: Vuonna 1762 Grysselius siirtyi opiskelemaan Turun Akatemiaan. Hän väitteli professori Johan Lechen ohjauksessa helmikuussa 1764. Väitöksen aiheena oli kiistanalainen teoria pääskyjen talvehtimisesta vesistöjen pohjaliejussa ("De commoratione hybernali et peregrinationibus hirundinum"). Grysselius ja Leche osoittivat tarkoin mittauksin ja havainnoin teorian mahdottomuuden, mutta kesti silti vielä lähes sata vuotta, ennen kuin tiedeyhteisö lopullisesti vakuuttui.


title: Johan Grysselius

text: Grysselius valmistui filosofian kandidaatiksi 1765. Hän palasi Uppsalaan ja jatkoi lääketieteen opiskelua Carl von Linnén ohjauksessa. Grysselius väitteli tohtoriksi 1768 ja Linné toimi praeseksena. Grysselius nimitettiin Västerbottenin piirilääkäriksi ja 1781 Tornion piirilääkäriksi. Tornioon hän perusti apteekin 1787 ja Piitimeen terveyskylpylän 1769.


title: Johan Grysselius

text: Grysselius avioitui Torniossa 6. elokuuta 1773 neiti Fredrika Pippingin kanssa. Torniossa heille syntyi ainakin neljä lasta.


title: Lauderdale

text: Lauderdale tarkoittaa muun muassa seuraavia:


title: Porajärvi (Suojärven piiri)

text: Porajärvi (karj. "Porarvi", ) on maalaiskunta ja sen keskustaajama Karjalan tasavallan Suojärven piirissä Venäjällä. Se sijaitsee Suunujoen varrella 80 kilometriä Suojärveltä maanteitse pohjoiseen. Taajamassa on 2 900 ja kunnassa 3 100 asukasta (vuonna 2012).


title: Porajärvi (Suojärven piiri)

text: Porajärven kunnan pinta-ala on 4 935,46 neliökilometriä. Se rajoittuu pohjoisessa Mujejärven piiriin Lentieran ja Sukkajärven, koillisessa Karhumäen piiriin Paatenen ja Tšopinan, kaakossa Kontupohjan piirin Hirvaan ja etelässä Suojärven piirin Naistenjärven ja Loimolan kuntiin sekä lännessä Suomeen. Pinta-alasta 99,4 % on metsää.


title: Porajärvi (Suojärven piiri)

text: Seudun maisemaa leimaavat luoteis-kaakkoissuuntaiset harjut ja niiden välissä levittäytyvät suot. Tärkein joki on Kivijärvestä kaakkoon virtaava Suunujoki. Muita jokia ovat Gumarina, Irsta, Lomtšezerka ja Megri. Suurimmat järvet ovat Jänkäjärvi ("Jangozero"), Tširnijärvi ("Tšinozero"), Soutujärvi ("Sovdozero"), Himolanjärvi, Roikonniemenjärvi ("Roik-Navolokskoje"), Suununjärvi ("Kudamgubskoje"), Vonkajärvi ("Vongozero"), Tšuudojärvi ("Tšudozero"), Tumasjärvi ("Tumasozero"), Märätjärvi ("Mjarat") ja Ala-Vieksjärvi.. Hyötykaivannaisiin kuuluvat kulta, kupari, rautamalmi, graniitti, kvartsiitti, hiekka ja sora. Luonnonsuojelualueita ovat Taloje-järven rauhoitusalue ja kaksi luonnonmuistomerkeiksi julistettua suota. Seudulle suunnitellaan Koitajoen rauhoitusaluetta. Ympäristön kokonaistila on melko hyvä.


title: Porajärvi (Suojärven piiri)

text: Keskustaajaman lisäksi kuntaan kuuluvat Gumarinon ja Kostamuksen asutukset sekä Soutujärven kylä. Porajärven taajamassa asuu 93,8 % väestöstä. Kunnan asukasluku on laskenut 7,3 % vuodesta 2008. Vuoden 2010 väestönlaskennan mukaan asukkaista 65 % on kansallisuudeltaan venäläisiä, 13 % karjalaisia, 13 % valkovenäläisiä ja 2 % ukrainalaisia.


title: Porajärvi (Suojärven piiri)

text: Novgorodin Lapin Sellin pogostaan kuulunut kahdeksantaloinen Porajärven kylä mainitaan vuonna 1597. Tuolloin se kuului Valamon luostarille. Seudulla valmistettiin suomalmista rautaa. Stolbovan rauhan rajankäynnissä ruotsalaiset väittivät kylän olleen aikaisemmin osa Käkisalmen lääniä. Vuosina 1868–1908 Porajärven lähistöllä toimi Valasmon rautatehdas.


title: Porajärvi (Suojärven piiri)

text: 1900-luvun alussa Porajärvi lähiseutuineen muodosti Aunuksen läänin Poventsan kihlakuntaan kuuluneen volostin eli kunnan. Se rajoittui luoteessa Poventsan kihlakunnan Repolan, koillisessa Paatenen ja kaakossa Mäntyselän sekä etelässä Petroskoin kihlakunnan Munjärven kuntiin ja lännessä Suomeen. Porajärven 14 kylän lisäksi siihen kuului samankokoinen Klyyssinvaaran kyläkunta. Vuonna 1905 volostissa oli 2 300 asukasta.


title: Porajärvi (Suojärven piiri)

text: Aunuksen sotaretken aikana 6. kesäkuuta 1919 Porajärvellä päätettiin liittyä Repolan tavoin Suomeen, minkä jälkeen suomalaiset miehittivät alueen. Tarton rauhan jälkeen molemmat kunnat luovutettiin takaisin Neuvosto-Venäjälle 15. helmikuuta 1921. Suomalainen vapaaehtoisretkikunta valtasi Porajärven jälleen joulukuussa 1921, mutta joutui pian vetäytymään takaisin.


title: Porajärvi (Suojärven piiri)

text: Porajärven volosti lakkautettiin vuonna 1927, jolloin muodostettiin aluksi Petrovskin piiriin kuulunut Porajärven kyläneuvosto. Vuonna 1933 sen kahdeksassa asutuksessa oli 815 asukasta, joista neljä viidesosaa oli karjalaisia ja loput lähinnä venäläisiä. Talvisodan jälkeen vuonna 1940 Porajärvi liitettiin Suojärven piiriin. Jatkosodan aikana alue oli suomalaisten miehittämä. Vuodesta 1957 lähien Porajärvellä oli kaupunkimaisen taajaman status. Sen yhteyteen kuului myös Soutujärvi sekä sittemmin autioitunut Kuutamalahti.


title: Porajärvi (Suojärven piiri)

text: Nykyinen Porajärven kunta muodostettiin vuonna 2006 Venäjän kuntauudistuksen myötä yhdistämällä entinen Porajärven asutushallinto, Kostamuksen kylä Naistenjärven asutushallintoalueelta ja Vegaruksen kylähallinnon pohjoisosat. Porajärven asutushallinnon alaisia kyliä olivat Porajärvi, Gumarino ja Soutujärvi. Nykyisen kunnan alueeseen kuuluu Suomen Neuvostoliitolle luovuttama osa Ilomantsia, muun muassa autioksi jäänyt Kuolismaan kylä, sekä osa entisestä Suojärvestä.


title: Porajärvi (Suojärven piiri)

text: Porajärven kautta kulkee Suojärven, Juustjärven ja Karhumäen välinen sorapäällysteinen maantie, josta haarautuvat paikallistiet Paateneelle ja Himolan kautta Mujejärvelle. Taajamasta on linja-autoyhteydet Suojärven ja Hirvaan kautta Petroskoihin. Suojärven ja Jyskyjärven välisellä rautatiellä on Porajärven ja Kostamuksen asemat. Radalla kulkee päivittäin kaksi henkilöjunaparia Petroskoista, Kostamuksen kaupungista ja Pietarista sekä keskimäärin viisi tavarajunaparia. Porajärvellä on kaksi bensiiniasemaa.


title: Porajärvi (Suojärven piiri)

text: Talous perustuu metsä- ja kaivosteollisuuteen. Kunnassa toimii puunhakintayrityksiä ja sahalaitoksia. Rakennuskivestä valmistetaan sepeliä. Tärkeitä työnantajia ovat myös erilaiset palvelut. Maataloutta edustavat asukkaiden palstaviljelmät, joilla tuotetaan maitoa, lihaa ja perunaa.


title: Porajärvi (Suojärven piiri)

text: Keskustaajaman palveluihin kuuluvat lastentarha, kaksi keskikoulua, lasten taidekoulu, vapaa-ajankeskus, paikallissairaala ja sosiaalipalvelukeskus. Vähittäiskaupasta vastaa joukko yksityisyrittäjiä. Ravintolapalveluja edustaa pieni ruokala.


title: Porajärvi (Suojärven piiri)

text: Porajärven taajama sijaitsee Suunujoen muodostaman Porajärven rannoilla. Se koostuu etupäässä puutarhapalstojen ympäröimistä omakotitaloista sekä matalista usean perheen asuintaloista. Suuri osa asuinrakennuksista on huonokuntoisia ja asumismukavuus on heikko. Palvelut sijaitsevat taajaman koillisosassa ja tuotantolaitokset sen luoteispuolella.


title: Porajärvi (Suojärven piiri)

text: Seudulta on löydetty useita kivikautisia asuinpaikkoja. Historiallisia kohteita ovat Valasmon tehtaan sijaintipaikka sekä vuonna 1920 kaatuneiden puna-armeijalaisten ja toisessa maailmansodassa kaatuneiden neuvostosotilaiden yhteishaudat. Autioituneella Jänkäjärven kylällä on historiallisen asutuksen status.


title: Porajärvi (Aunuksen Karjala)

text: Porajärvi (karj. Porarvi, ) on entinen kunta Aunuksen Karjalassa Venäjän keisarikunnassa. Porajärven kunta käsitti Suunujoen vesistöalueen pohjoisosan Suomen rajalta ja kuului Aunuksen kuvernementin Poventsan kihlakuntaan. Porajärven naapurikuntia olivat Poventsan kihlakunnan alueella Repola, Paatene, Mäntyselkä ja Lintujärvi sekä Suomen puolella Suojärvi ja Ilomantsi. Kunnan pinta-ala oli noin 10 000 km² ja vuonna 1918 siellä oli noin 2 300 asukasta.


title: Porajärvi (Aunuksen Karjala)

text: Porajärven kunta perustettiin vuonna 1873. Porajärvi kuului alueeseen, joka tuli 1800-luvulla tunnetuksi elinvoimaisesta runonlauluperinteestä. Heimosotien aikana Porajärvi äänesti Suomeen liittymisen puolesta ja liittyi Suomeen vuonna 1919. Vuonna 1920 solmitussa Tarton rauhassa Suomi luovutti Porajärven ja Repolan Neuvosto-Venäjälle ja sai Petsamon.


title: Porajärvi (Aunuksen Karjala)

text: Porajärven kunta lakkautettiin 1920-luvun alussa ja liitettiin Petrovskin piiriin, jossa siitä muodostettiin kolme kyläneuvostoa. Porajärven kyläneuvostoon kuuluvat kylät olivat Porajärven lisäksi: Hinkerinvaara, Kostamus, Kuutamalahti, Poikki ja Palvajärvi sekä Valasmon tehdas. Kyläneuvostossa oli vuonna 1926 626 asukasta, joista karjalaisia oli 556, venäläisiä 52, suomalaisia 13 ja muita viisi. Lupasalmen kyläneuvostoon kuuluvat kylät olivat Lupasalmen lisäksi: Saari, Pusamalahti ja Soimivaara. Kyläneuvostossa oli vuonna 1926 536 asukasta, joista karjalaisia 531, venäläisiä kolme ja suomalaisia kaksi. Klyyssinvaaran kyläneuvostoon kuuluvat kylät olivat Klyyssinvaaran lisäksi: Vitsavaara, Himola, Lautavaara, Roikonniemi, Sianvaara ja Uskali sekä Roikonniemen metsätorppa. Kyläneuvostossa oli vuonna 1926 695 asukasta, joista karjalaisia 681, suomalaisia 11 ja venäläisiä kolme.


title: Porajärvi (Aunuksen Karjala)

text: Jatkosodan aikana Porajärven alue oli Suomen miehittämä 1941–1944.


title: Porajärvi (Aunuksen Karjala)

text: Nykyisin entisen Porajärven kunnan eteläosa kuuluu Suojärven piirin Porajärven kuntaan ja pohjoisosa jakautuu Mujejärven piiriin kuuluviin Lentieran ja Sukkajärven kuntiin.


title: Naapuskosken kanava

text: Naapuskosken kanava on huviveneille tarkoittu kanava Leppävirralla Kallaveden ja Unnukan välillä. Kanava valmistui vuonna 2005.


title: Svenska Teater

text: Svenska Teaterilla voidaan tarkoittaa seuraavia Suomessa toimivia ruotsinkielisiä teattereita:


title: Porajärvi (taajama)

text: Porajärvi (karj. Porarvi, ) on maaseututaajama ja Porajärven kunnan keskus Karjalan tasavallan Suojärven piirissä Venäjällä. Porajärvi sijaitsee Suunujoen yläjuoksun varrella noin 80 kilometriä Suojärveltä pohjoiseen. Porajärven taajamassa oli noin 4 100 asukasta vuonna 1996. Metsäteollisuus on merkittävä työllistäjä paikkakunnalla. Porajärven kautta kulkee Suojärvi–Jyskyjärvi-rata.


title: Porajärvi (taajama)

text: Porajärvi oli Venäjän keisarikunnan aikana Porajärven kunnan kirkonkylä. Kylä oli Suomen hallussa 1919-1920, kunnes luovutettiin Neuvosto-Venäjälle Tarton rauhassa. Porajärven kunta lakkautettiin ja liitettiin Petrosvkin piiriin, jossa siitä muodostettiin kolme kyläneuvostoa. Porajärven kyläneuvostoon kuuluvat kylät olivat Porajärven lisäksi Hinkerinvaara, Kostamus, Kuutamalahti, Poikki ja Palvajärvi sekä Valasmon tehdas. Kyläneuvostossa oli vuonna 1926 626 asukasta, joista karjalaisia oli 556, venäläisiä 52, suomalaisia 13 ja muita viisi. Porajärven kylän asukasluku oli samana vuonna 258, joista karjalaisia oli 201, venäläisiä 43, suomalaisia yhdeksän ja muita 5.


title: Porajärvi (taajama)

text: Neuvostoliiton hajoamisen jälkeen 1990-luvulla Porajärvi oli Porajärven asutushallintoalueen keskus ja vuoden 2006 kuntauudistuksessa siitä tuli nykyisen Porajärven kunnan keskus.


title: Trois-Pistoles

text: Trois-Pistoles on noin 3 500 asukkaan historiallinen kylä Québecin provinssissa Kanadassa. Se sijaitsee Saint Lawrencen estuaarin etelärannalla Rivière-du-Loupin ja Rimouskin välillä, noin 250 kilometrin päässä Québecin kaupungista koilliseen. Kerrotaan, että kylä on saanut erikoisen nimensä (’kolme pistolea’) kolmen kultapistolen arvoisesta hopeapikarista, jonka merimiehet aikoinaan hukkasivat jokeen sen lähistöllä.


title: Trois-Pistoles

text: Jo ennen Giovanni Caboton 1400-luvun lopussa tekemiä tutkimusmatkoja seudulla vieraili baskikalastajia ja -valaanpyytäjiä, joiden käyttämien valaanrasvauunien jäännöksiä on löydetty Ile-aux-Basques’sta kylän edustalta. Vuonna 1687 Trois-Pistolesin kartanonherraksi nimettiin ranskalainen uudisasukas Charles Denys de Vitré, joka luovutti sen maat kymmenen vuotta myöhemmin Jean Rioux’lle vastineeksi Île d’Orléansista. Asukkaat saivat pitkään elantonsa maa- ja metsätaloudesta, mutta nykyään tärkeimpiä elinkeinoja ovat palvelut sekä matkailu. Kesällä kylästä on lauttayhteys Saint Lawrencen pohjoisrannalle.


title: Harald Silander

text: Harald Walter Theodor Silander () oli suomalainen jääkärimajuri. Hän oli sotilaskoulutuksensa Saksassa saanut jääkäri. Tulikasteensa hän sai Saksan itärintamalla Riianlahdella vuonna 1916. Myöhemmin hän osallistui Suomen sisällissotaan Valkoisen armeijan päämajan insinööriesikunnassa. Myöhemmin käydyissä talvi- ja jatkosodassa hän toimi komppanianpäällikkönä ja esikuntatehtävissä viestijoukoissa.


title: Harald Silander

text: Silanderin vanhemmat olivat agronomi Egfrid Theodor Oberg ja Matilda Adolfina Karolina Sjöberg. Hänet vihittiin avioliittoon ensimmäisen kerranvuonna 1918 Gertrud Katarina Wallgrenin kanssa ja toisen kerran vuonna 1948 Gretel Palménin kanssa. Hän kävi viisi luokkaa Turun ruotsalaista reaalilyseota ja jatkoi opintojaan Braunschweigin ja Hannoverin teknillisissä korkeakouluissa ja suoritti insinööritutkinnon vuonna 1912.


title: Harald Silander

text: Silander työskenteli koulun jälkeen A. G. Vorm. J. Berlinerin puhelintehtaan ja Siemens & Halske toiminimen palveluksessa Berliinissä ennen kuin liittyi jääkäriliikkeeseen Saksassa 25. helmikuuta 1915. Hän toimi aluksi jääkäriliikkeessä varatuomari Fritz Wetterhoffin toimistossa Berliinissä, jossa hän vastaanotti jääkärikoulutukseen saapuvia suomalaisia vapaaehtoisia. Itse sotilaskoulutukseen hän siirtyi 1. maaliskuuta 1915, jolloin hän siirtyi Pohjois-Saksassa sijaitsevalle Lockstedter Lagerin harjoitusalueelle, jossa järjestettiin Pfadfinder-kurssi. Tällä kurssilla hän toimi majuri Maximilian Bayerin adjutanttina ja myöhemmin 1. komppanian päällikkönä. Myöhemmin hän toimi Suomesta saapuvien joukkojen vastaanottajana Sassnitzissa. Silander siirrettiin Jääkäripataljoona 27:n perustamisen jälkeen sen 3. komppaniaan 16. helmikuuta 1916 alkaen, josta hänet siirrettiin pataljoonan täydennysjoukkoon 24. toukokuuta 1916 ja 4. komppaniaan 16. elokuuta 1916 alkaen. Pataljoonan tykistöön hänet siirrettiin sen haupitsipatteriin 13. joulukuuta 1916, josta hänet siirrettiin toistamiseen pataljoonan täydennysjoukkoon 22. kesäkuuta 1917, josta hän pääsi lomalle ja matkusti Ruotsiin, josta hän ei enää palannut yksikköönsä. Hän osallistui taisteluihin ensimmäisessä maailmansodassa Saksan itärintamalla Riianlahdella ja Aa-joella.


title: Harald Silander

text: Silander palasi takaisin Suomeen maaliskuussa vuonna 1918 ja astui Suomen Valkoisen armeijan palvelukseen 14. maaliskuuta 1918. Hänet sijoitettiin Insinööriesikuntaan, jossa hän toimi puhelin- ja lennätinosaston päällikkönä aluksi Vaasassa ja myöhemmin Helsingissä. Sisällissodan jälkeen hänet siirrettiin 1. elokuuta 1918 alkaen Sotasaaliskeskusosaston insinöörijaoston sähköosaston päälliköksi. Hän erosi armeijasta 31. maaliskuuta 1920. Armeijassa olo aikanaan hän oli jo työskennellyt Oy Zitting & co:n insinööritoimistossa insinöörinä Helsingissä vuonna 1919, mutta nyt eronsa jälkeen hän siirtyi Allmänna lagret ab:n teknillisen osaston päälliköksi ja oli tehtävässä vuoteen 1924 saakka, jolloin hän siirtyi Rauta- ja metalli oy:n toimitusjohtajaksi. Vuonna 1926 hän yritystä ja siirtyi Suomen puhelintehtaan toimitusjohtajaksi, jolta paikalta hän siirtyi Vacuum oil company oy:n teknillisen osaston päälliköksi vuonna 1929. Vuonna 1935 hän siirtyi Suomen hihnatehtaat oy:n palvelukseen Tampereelle, jossa hän työskenteli aina talvisotaan saakka.


title: Harald Silander

text: Silander osallistui talvisotaan viestikomppanian päällikkönä 21. divisioonassa ja osallistui taisteluihin Taipaleessa ja Vuosalmella. Välirauhan aikana hän työskenteli Suomen Gummitehdas Oy:n palveluksessa. Jatkosodan puhjettua hänet komennettiin Viestitystoimiston päälliköksi 15. divisioonan esikuntaan. Tehtävässä hän palveli vuoteen 1942 saakka, jolloin hänet vapautettiin asepalveluksesta. Myöhemmin hän palasi takaisin Suomen Gummitehdas Oy:n palvelukseen, jossa hän työskenteli kuolemaansa saakka. Silander on haudattu Helsingin vanhalle hautausmaalle.


title: Kurt Pettersén

text: Kurt Arne Pettersén (21. kesäkuuta 1916 Borås – 15. marraskuuta 1957 Borås) oli ruotsalainen painija, joka edusti Borås Brottningsklubbia. Hän voitti vuoden 1948 kesäolympialaisissa Lontoossa kultamitalin 57 kg -sarjan kreikkalais-roomalaisessa painissa. Painin Euroopan-mestaruuskilpailuissa Pettersén sai kolme hopeamitalia vuosina 1938, 1939 ja 1949.


title: Chicago Board Options Exchange

text: Chicago Board Options Exchange, CBOE on maailman vanhin ja yksi suurimmista optiokauppaa tekevistä johdannaispörsseistä. CBOE perustettiin 1973.


title: Merseysiden derby

text: Merseysiden derby on jalkapallon derby-ottelu, jossa kohtaavat englantilaiset seurat Everton FC ja Liverpool FC. Molemmat seurat ovat kotoisin Liverpoolista, Merseysidestä. Everton ja Liverpool kuuluvat Englannin menestyneimpiin seuroihin, sillä ne ovat voittaneet yhteensä 27 mestaruutta tehden Liverpoolista Englannin menestyksekkäimmän jalkapallokaupungin.


title: Merseysiden derby

text: Evertonilla ja Liverpoolilla ei ole mitään poliittista tai uskonnollista erottavaa tekijää ja niiden kotikentät, Goodison Park ja Anfield, ovat lähekkäin Stanley Park -puiston vastakkaisissa päissä. Useissa perheissä on molempien kannattajia ja derbyä kutsutaankin usein myös nimellä "The Friendly Derby" (). Toisaalta nykyään seurojen kohtaamiset Valioliigassa ovat olleet hyvin kovaotteisia ja kiivaita. Monet Evertonin kannattajat ovat vieläkin katkeria Liverpoolin kannattajien aiheuttaman Heyselin onnettomuuden takia. Englantilaiset seurat suljettiin Euroopan Cupista viideksi vuodeksi ja juuri mestaruuden voittanut Evertonin menetti mahdollisuuden osallistua cupiin yhdellä sen kaikkien aikojen parhaista joukkueista.


title: Merseysiden derby

text: Suurimpana Merseysiden derbynä pidetään FA Cupin viidennen kierroksen uusintaottelua vuonna 1991. Ensimmäinen ottelu oli päättynyt 0-0. Uusintaottelussa Liverpool ja Everton tekivät maaleja vuorotellen. Aluksi Peter Beardsley vei Liverpoolin kahdesti johtoon Evertonin Graeme Sharpin aina tasoittaessa. Liverpool oli aivan ottelun varsinaisen peliajan loppuun asti kiinni voitossa Ian Rushin maalilla, mutta Tony Cottee tasoitti. Jatkoajalla John Barnes vei Liverpoolin taas johtoon, mutta Cottee onnistui jälleen tasoituksessa. Ottelu päättyi 4-4 ja Liverpoolin päävalmentaja Kenny Dalglish erosi seuraavana päivänä. Everton voitti toisen uusintaottelun viikkoa myöhemmin.


title: Merseysiden derby

text:
Liverpool ja Everton ovat kohdanneet vuoden 1894 jälkeen virallisissa otteluissa 213 kertaa:
"Päivitetty 18. tammikuuta 2011"


title: Gösta Gärdin

text: Gösta Gärdin (28. toukokuuta 1923 Linköping – 12. joulukuuta 2015 Jönköping) oli ruotsalainen nykyaikainen viisiottelija. Hän kilpaili Lontoon kesäolympialaisissa 1948 ja saavutti miesten yksilökilpailussa pronssimitalin.


title: Mecklenburg-Strelitz (piirikunta)

text: Mecklenburg-Strelitz on entinen piirikunta, joka sijaitsi Mecklenburg-Etu-Pommerin piirikunnassa Koillis-Saksassa. Piirikunta rajautui pohjoisessa Demminin ja Ostvorpommernin piirikuntiin, idässä Uecker-Randowin piirikuntaan, etelässä Uckermarkin, Oberhavelin ja Ostprignitz-Ruppinin piirikuntiin Brandenburgin osavaltiossa, ja lännessä Müritzin piirikuntaan. Piiritön kaupunki Neubrandenburg oli lähes kokonaan piirikunnan ympäröimä. Mecklenburg-Strelitzin pääkaupunki oli Neustrelitz.


title: Mecklenburg-Strelitz (piirikunta)

text: Piirikunta lakkautettiin vuonna 2011, ja sen alue kuuluu nykyisen Mecklenburgische Seenplatten piirikuntaan.


title: Issa Hayatou

text: Issa Hayatou (s. 9. elokuuta 1946 Garoua, Kamerun) on kamerunilainen urheiluvaikuttaja.


title: Issa Hayatou

text: Hayatou on toiminut Afrikan jalkapalloliiton CAF:in puheenjohtajana vuodesta 1987. Kansainvälisen jalkapalloliiton Fifan hallituksen jäsenenä hän on toiminut vuodesta 1990 ja varapuheenjohtajana vuodesta 1992. Vuonna 2002 Hayatou hävisi Fifan puheenjohtajaäänestyksen Sepp Blatterille. Hän on toiminut lisäksi kansainvälisen olympiakomitean KOK:n jäsenenä vuodesta 2001.


title: William Grut

text: William Oscar Guernesey ”Wille” Grut (17. syyskuuta 1914 Tukholma – 20. marraskuuta 2012 Östersund) oli ruotsalainen nykyaikainen viisiottelija ja olympiavoittaja.


title: William Grut

text: Grut voitti miesten yksilökilpailussa olympiakultaa Lontoossa 1948. Hän sai vuonna 1948 myös Svenska Dagbladetin kultamitalin. Rooman kesäolympialaisissa 1960 Grut toimi Ruotsin lipunkantajana kisojen avajaisissa.


title: William Grut

text: Grutin isä oli arkkitehti Torben Grut, ja hänen äitinsä Margit oli norjalaisen oopperalaulaja Olefine Moen tytär. Isä menetti omaisuuden Kreuger-romahduksessa, ja poika, joka oli haaveillut lääkärin urasta ja saanut jo paikan Cambridgen Pembroke Collegesta, päättikin valita uran armeijassa. Hänestä tuli everstiluutnantti.


title: William Grut

text: Vuoden 1948 talviolympialaisissa oli näytöslajina mukana talviviisiottelu, jossa Grut sai hopeaa. Hän myös voitti Ruotsin-mestaruuksia nykyaikaisessa viisiottelussa, uinnissa ja vesipallossa.


title: William Grut

text: Grut kuoli Östersundissa 20. marraskuuta 2012, 98-vuotiaana.


title: Demmin (piirikunta)

text: Demmin on entinen piirikunta, joka sijaitsi Mecklenburg-Etu-Pommerin osavaltiossa Pohjois-Saksassa. Piirikunta rajautui pohjoisessa Nordvorpommernin piirikuntaan, idässä Ostvorpommernin piirikuntaan, etelässä Mecklenburg-Strelitzin ja Müritzin piirikuntiin, ja lännessä Güstrowin piirikuntaan. Piirikunnan pääkaupunki oli Demmin.


title: Demmin (piirikunta)

text: Piirikunta lakkautettiin 2011, ja sen alue kuuluu nykyisiin Mecklenburgische Seenplatten ja Vorpommern-Greifswaldin piirikuntiin.


title: Herralan VPK

text: Herralan VPK on Hollolassa toimiva vapaaehtoinen palokunta. Herralan VPK on perustettu virallisesti vuonna 1930 (yhdistysrekisteriin), mutta yhdistyksen toiminta alkoi jo 1800-luvun lopulla.


title: Herralan VPK

text: Herralan VPK:lla on palokuntasopimus Päijät-Hämeen pelastuslaitoksen kanssa, jonka mukaisesti palokunnan tehtäviin kuuluu pelastaa ihmisiä ja omaisuutta tulipalojen tai muiden onnettomuuksien sattuessa. Palokunta kouluttautuu jatkuvasti omissa harjoitusilloissa sekä alueellisilla että valtakunnallisilla kursseilla.


title: Herralan VPK

text: Palokunta rakensi talkoovoimin itselleen uuden aseman vuonna 2004. Uusi asema sijaitsee Savitie 4:ssa. Tiloissa on kolmen auton halli, koulutustilat, kalustotilaa ja saunatilat.


title: Herralan VPK

text: Palokunnassa toimii hälytys-, nais-, nuoriso- ja veteraani-osastot ja vesisukellusryhmä.


title: Kertakirjautuminen

text: Kertakirjautuminen (engl. single sign-on; SSO) on menetelmä, jossa pääsy useisiin palveluihin toteutetaan yhdellä käyttäjän autentikoinnilla.


title: Kertakirjautuminen

text: Ideana on, että kertakirjautumisella vältetään toistuvat autentikointitarkastukset ja näin ollen sujuvoitetaan loppukäyttäjän eri sovelluspalveluiden käyttöä. Käyttäjätunnus voi olla muodoltaan sama tai erilainen. Kertakirjautumisratkaisun älykkyydestä riippuen käyttäjätunnuksen muoto ja erilaisuus joko hyväksytään tai hylätään.


title: Kertakirjautuminen

text: Kertakirjautumistoteutuksen jaetaan kahteen pääluokkaan: webSSO ja eSSO.


title: Kertakirjautuminen

text: webSSO toteutuksessa tarjotaan kertakirjautuminen selainkäyttöisiin sovelluksiin. Järjestelmä parhaimmillaan ei tarvitse loppukäyttäjän työasemaan tehtäviä asennuksia.


title: Kertakirjautuminen

text: eSSO ratkaisuissa tarjotaan kertakirjautuminen kaikenlaisiin sovelluksiin sekä järjestelmiin ja se tarvitsee pääsääntöisesti työasemaan asennettavan asiakas-sovelluksen.


title: Kertakirjautuminen

text: Eri ohjelmistotalojen kertakirjautumisratkaisut ovat hyvinkin erilaisia, mutta ratkaisua valittaessa kannattaa silti pohjana pitää yleisiä parhaita ratkaisuja ja kertakirjautumisen yleisiä määritelmiä.


title: Erik Grape

text: Erik Grape (4. huhtikuuta 1755 Ylikainuu, Ruotsi – 26. marraskuuta 1808 Alakainuu) oli ruotsalainen pappi ja luonnontutkija.


title: Erik Grape

text: Erik Grapen vanhemmat olivat Ylikainuun kirkkoherra Isak Isaksson Grape ja Margareta Fjelström. Grapen suku on saksalaista alkuperää. Erik Grape opiskeli Uppsalan yliopistossa ja valmistui papiksi 1781. Hän toimi ensin Pajalan kappalaisena, ja 1788 alkaen Enontekiön kirkkoherrana 18 vuoden ajan. Viimeksi hän ehti vielä toimia jonkin aikaa Alakainuun kirkkoherrana.


title: Erik Grape

text: Enontekiöllä Grape sattui isännöimään kahta eurooppalaista tutkimusmatkailijaa vuonna 1799. Ensin saapui englantilainen Edward Daniel Clarke, jolle Grape lahjoitti kirjoittamansa kuvauksen Enontekiöstä "Enontekis Sokns Beskrifning". Clarke talletti sen Cambridgen yliopiston kirjastoon. Clarken lähdettyä saapui päivää myöhemmin italialainen Giuseppe Acerbi ruotsalaisen everstin A.E. Skjöldebrandin kanssa. Clarke ja Acerbi eivät ehtineet tavata.


title: Erik Grape

text: Grape antoi 1790-luvulla isorokkorokotuksen noin 40 aikuiselle saamelaiselle. Yksikään heistä ei sairastunut, vaikka tavallisesti puolet sairastuneista kuoli.


title: Erik Grape

text: Erik Grape ja Elisabet Margareta Turdfjaell vihittin Pajalassa 15. helmikuuta 1787. Heille syntyi ainakin kahdeksan lasta.


title: Erik Grape

text: Grapen pitäjänkuvaukseen sisältyy myös kuvaus Enontekiön linnustosta.


title: Christopher Tärnström

text: Christopher Tärnström (1711 Funbo, Uplanti, Ruotsi − 4. joulukuuta 1746 Pulo Condor, nykyisin Côn Đảo, Vietnam) oli ruotsalainen luonnontutkija, pappi ja tutkimusmatkailija. Hän oli yksi Linnén apostoleista.


title: Christopher Tärnström

text: Tärnström opiskeli Uppsalan yliopistossa ja valmistui papiksi 1739. Hän toimi opettajana Vaxholmissa ja Östhammarissa, kunnes meni opiskelemaan kasvitiedettä Uppsalaan. Carl von Linné oli hänen opettajanaan.


title: Christopher Tärnström

text: Vuonna 1746 Tärnström jätti perheensä ja värväytyi ruotsalaiseen "Calmar"iin laivapapiksi. Hän oli ensimmäinen Linnén apostoleista, joka lähti merentakaisiin maihin tutkimusmatkalle. Papin tehtävien lisäksi hänen oli tarkoitus tehdä tieteellisiä mittauksia ja hankkia teepensaita tai niiden siemeniä. "Calmar" purjehti Afrikan ympäri määränpäänä Kanton, jonne se ei kuitenkaan vaikeiden sääolojen takia päässyt, vaan jäi talveksi Pulo Condorin saaristoon nykyisen Vietnamin edustalle. Tärnström suoritti siellä tarkkoja havaintoja ja piti päiväkirjaa, joka myöhemmin julkaistiin nimellä "En resa mellan Europa och Sydostasien år 1746". Hän kuoli malariaan joitakin viikkoja sairasteltuaan. Matkan aikana hänelle myönnettiin Uppsalassa tohtorin arvo. Linné joutui maksamaan leskelle ja orvoille elatusmaksua.


title: Christopher Tärnström

text: Petrus Ekerman ohjasi Tärnströmin väitöskirjan Uppsalassa 1745. Väitöksen aiheena oli Ahvenanmaan luonto ja linnusto ("Dissertatio Academica de Alandia Maris Baltici Insula").


title: Claes Egnell

text: Claes Robert Herman Vidarsson Egnell (29. tammikuuta 1916 Örebro – 15. tammikuuta 2012 Falun) oli ruotsalainen ampuja ja nykyaikaisen viisiottelun olympiamitalisti. Hän kilpaili Lontoon kesäolympialaisissa 1948 ollen 25 metrin kuvioammunnassa 24:s. Vuonna 1952 Helsingissä Egnell oli nykyaikaisen viisiottelun yksilökilpailussa 11:s ja kuului hopeaa saavuttaneeseen Ruotsin joukkueeseen.


title: Claes Egnell

text: Vuoden 1948 talviolympialaisissa Egnell osallistui näytöslajina käytyyn talviviisiotteluun.


title: Steriili

text: Steriili voi tarkoittaa:


title: Tapani Haapasaari

text:
Tapani Haapasaari (s. 1952 Kolari) on suomalainen viihdeharmonikkapedagogi ja tanssimuusikko. Hänen oppilaistaan monet ovat menestyneet harmonikkakilpailuissa. Tunnetuimpia oppilaita ovat Kultaisen Harmonikan voittaneet Reijo Kumpulainen (1999), Heidi Haapasaari (2000) Ukko-Pekka Yliranta (2008) ja Janne Lindgren (Suomen Tangohanuristi 2005). Haapasaaren oppilaat ovat voittaneet myös 10 kertaa Pohjois-Kalotin Harmonikkamestaruuden, muun muassa Heidi ja Petri Haapasaari, Oliver Östmalm ja Marjo Kurkinen. Kaiken kaikkiaan Tapanin oppilaat ovat saavuttaneet yhteensä 20 ykkössijaa eri kilpailuista. Tapani Haapasaaren mentoreina ovat olleet harmonikkataiteilija Veikko Ahvenainen sekä musiikin maisteri Jukka Ollila Torniosta. Harmonikan lisäksi Haapasaari soittaa kitaraa, bassoa ja rumpuja. Kouluiässä hän soitti myös trumpettia soittokunnassa. Ensimmäinen soitin hänellä oli isänsä mandoliini.
Haapasaari asuu Kolarissa ja on toiminut yli 30 vuoden ajan Tunturi-Lapissa opettaen harmonikansoittoa Kolarin, Muonion ja Kittilän kansalaisopistoissa. Hän on myös vuonna 2001 aloitetun Ylläksen Harmonikkaleirin perustaja ja taustahahmo. Haapasaari järjestää vuosittain Ylläksellä Veikko Ahvenainen valtakunnallista harmonikkakilpailua Ylläksellä. Lisäksi hän on aktiivisesti kiertänyt lappilaisia tanssilavoja ja ravintoloita perustamansa Tapani Haapasaaren yhteen kanssa vuodesta 1978 lähtien. Yhtye on toiminut myös lukuisten eturivin artistien säestysbändinä. Varsinaisen työuransa hän on tehnyt mm. Lapin yliopistossa, Suomen Posti OY:ssä, Sampo Pankissa ja Kolarin kunnan elinkeinotoimessa. Haapasaari sai 2012 Kolarin kunnan kulttuuripalkinnon tekemästään musiikkikasvatustyöstä sekä Suomen Harmonikkaliiton hopeisen ansiomerkin.


title: Giuseppe Bognanni

text: Giuseppe Bognanni (s. 18. heinäkuuta 1947 Riesi) on entinen italialainen painija. Hän kilpaili kesäolympialaisissa vuosina 1972 ja 1976 saaden ensimmäisellä kerralla pronssimitalin 52 kg -sarjan kreikkalais-roomalaisessa painissa. Vuonna 1976 hän osallistui vapaapainiin, mutta jäi mitaleitta.


title: Giuseppe Bognanni

text: Painin Euroopan-mestaruuskilpailuissa Bognanni sai vuonna 1969 pronssimitalin 57,0 kg -sarjan kreikkalais-roomalaisessa painissa. Vuonna 1972 hän sijoittui 52,0 kg -sarjan kreikkalais-roomalaisessa painissa neljänneksi, ja vuonna 1974 hän kilpaili 52,0 kg -sarjan vapaapainissa jääden kuudennelle sijalle.


title: Kōichirō Hirayama

text: Kōichirō Hirayama (; s. 9. syyskuuta 1946 Kagoshima) on entinen japanilainen painija. Hän kilpaili kesäolympialaisissa vuosina 1972 ja 1976; ensimmäisellä kerralla hän sai hopeaa ja toisella kerralla pronssia 52 kg -sarjan kreikkalais-roomalaisessa painissa. Maailmanmestaruuskilpailuissa hän sijoittui vuonna 1973 kuudenneksi ja vuonna 1975 neljänneksi.


title: Kōichirō Hirayama

text: Vuoden 1974 Aasian kisoissa Hirayama voitti kultamitalin.


title: Kōichirō Hirayama

text: Hän voitti Japanin mestaruuden 48 kg -sarjan vuonna 1968 ja 52kg -sarjan vuosina 1971 ja 1973-1976.


title: Suomen Saunaseura

text: Suomen Saunaseura on suomalaisen saunaperinteen ja -kulttuurin vaalimiseen keskittyvä yhdistys.


title: Suomen Saunaseura

text: Saunaseura jakaa tietoa suomalaisesta saunasta ja saunomisesta ympäri maailmaa. Saunaseuran kanssa yhteistyössä toimii Kansainvälinen Saunaliitto, jonka toimisto on Saunaseuran tiloissa. Saunaseuran jäseneksi voidaan anomuksesta hyväksyä henkilö, jota kaksi vähintään viisi vuotta seuran aktiivijäseninä toiminutta henkilöä suosittelee.


title: Suomen Saunaseura

text: Suomen Saunaseura vaalii perinteisiä, kohteliaita saunomistapoja, joiden perustana on toisten saunarauhan kunnioittaminen. Saunaseura irtisanoutuu selkeästi kuolonuhrejakin vaatineista "löylykilpailuista", joiden henki ei vastaa perinteistä suomalaista saunomiskulttuuria. Hyvä sanomiskokemus tuottaa mielihyvää ja rentouttaa - ei vaaranna saunojan henkeä tai terveyttä.


title: Suomen Saunaseura

text: Seuran puheenjohtajana toimii Tuomas M.S. Lehtonen. Vuonna 2018 johtokuntaan kuuluvat lisäksi Ritva Ohmeroluoma (vpj), Helka Lassila, Antti Lavonen, Jarmo Lehtola, Tiina Kaskiaro, Jussi Niemelä, Risto Pitkänen, Hannu Saintula ja Antti Säiläkivi.


title: Suomen Saunaseura

text: Saunaseuran tukikohtana toimii Helsingin Lauttasaaressa sijaitseva Saunatalo, jossa on jäsenten ja heidän vieraittensa käytettävissä kuusi puulämmitteistä saunaa ja yksi sähkölämmitteinen moderni kaupunkisauna. Saunoihin mahtuu samanaikaisesti saunomaan n. 70 henkeä.


title: Suomen Saunaseura

text: Seuran saunat on luokitelut seuraavanlaisesti:Suomen Saunaseura myöntää vuosittain Löylynhenki-palkinnon (eli Löylynhenki-patsaan, myös nimellä Samuli-palkinto Samulin päivän mukaan) ansiokkaasti saunan hyväksi toimineelle henkilölle tai yhteisölle. Ensimmäisen kerran palkinto myönnettiin vuonna 1988.Lisätietoa Löylynhenki-palkinnon saajista löydät Suomen Saunaseuran nettisivuilta.


title: Suomen Saunaseura

text:
Suomalaisen saunan tutkimussäätiö oli Saunaseuran yhteydessä vuosina 1984–2007 toiminut säätiö, joka keräsi ja jakoi saunatietoa sekä toimi asiantuntijaelimenä ja suunnitteli kansainvälisten saunakongressien tieteellistä ohjelmaa. Se
toteutti saunan puhtauteen liittyvän tutkimuksen "Terveen saunan tekijät". Tutkimussäätiöllä oli lääketieteellinen, perinnetieteellinen ja rakennustekninen jaosto. Vuonna 2007 säätiö päätettiin lopettaa, ja sen toimintaa jatkaa Saunaseuran tutkimustoimikunta.


title: Mt. Van Hoevenberg Olympic Bobsled Run

text: Mt. Van Hoevenberg Olympic Bobsled Run on ratti-, skeleton- ja ohjaskelkkailuun soveltuva kelkkailurata North Elban kunnassa New Yorkin osavaltiossa Yhdysvalloissa.


title: Mt. Van Hoevenberg Olympic Bobsled Run

text: Mt. Van Hoevenberg Olympic Bobsled Runilla on järjestetty Lake Placidin vuosien 1932 ja 1980 talviolympialaisten ja vuoden 2000 Hyvän tahdon talvikisojen kelkkailukilpailut. Se on myös isännöinyt kaikkien aikojen ensimmäisiä Euroopan ulkopuolella pidettyjä rattikelkkailun MM-kilpailuja vuonna 1949 ja ohjaskelkkailun MM-kilpailuja vuonna 1983 ja yhteensä yli kymmentä eri lajien MM-kelkkailutapahtumaa.


title: Mt. Van Hoevenberg Olympic Bobsled Run

text: Vuonna 2010 Mt. Van Hoevenberg Olympic Bobsled Run lisättiin Yhdysvaltain kansallisesti arvokkaiden historiallisten paikkojen luetteloon.


title: Mt. Van Hoevenberg Olympic Bobsled Run

text: Vuoden 1932 Lake Placidin talviolympialaisia varten rakennettu rattikelkkailurata oli taloudellisesti kisojen suurimpia yksittäisiä panostuksia. Aluksi tutkittiin rattikelkkailuradan mahdollista rakentamista osavaltion omistamalle suojelualueelle, mutta oikeusasteet kielsivät tämän osavaltion perustuslain vastaisena. Tämän jälkeen rattikelkkailuradalle etsittiin paikkaa yksityisten maanomistajien alueilta ja sopiva paikka löytyi paikallisen klubin mailta. Klubin puheenjohtaja, olympiakisojen järjestelytoimikunnan puheenjohtaja Godfrey Dewey luovutti alueen rattikelkkailurataa varten.


title: Mt. Van Hoevenberg Olympic Bobsled Run

text: Useita eurooppalaisia kelkkailuratoja suunnitellut saksalainen Stanislaus Zentzysky valittiin rakennusprojektin pääarkkitehdiksi. Hänen tehtävänään oli suunnitella ensimmäinen kunnollinen Euroopan ulkopuolinen kelkkailurata. Ennen varsinaisen rattikelkkailuradan rakentamista tehtiin mäkihyppytornin läheisyyteen paikallisia kelkkailijoita varten harjoitusrata, joka sai suuren suosion.


title: Mt. Van Hoevenberg Olympic Bobsled Run

text: Vuori jolle rattikelkkailurata rakennettiin, oli aluksi nimetön. Se nimettiin lopulta paikkakunnalla usein lomailleen ja seudun hyväksi työtä tehneen lääkärin mukaan Mount Van Hoevenbergiksi. Osavaltion rahoittaman rattikelkkailuradan rakennustyöt aloitettiin kesällä 1930 ja se avattiin yleisölle jo saman vuoden joulupäivänä. Helmikuussa 1931 rattikelkkailuradalla tehtiin maailmanennätys.


title: Mt. Van Hoevenberg Olympic Bobsled Run

text: Valmistunut Mt. Van Hoevenbergin rattikelkkailurata oli Lake Placidin olympiakisojen aikaan 2 350 metriä pitkä, ja sen kaltevuus oli keskimäärin kymmenen prosenttia. Mutkia oli 26, joista vuoden 1932 talviolympialaisten virallinen kisaraportti mainitsee nimeltä seuraavat:


title: Mt. Van Hoevenberg Olympic Bobsled Run

text: Suorilla rattikelkkailurata oli kaksi metriä leveä, kaarteissa se oli leveämpi. Pinnoite oli lumen ja veden sekoitusta. Traktorien vetämät avoreet veivät kilpailijat ja rattikelkat radan yläpäähän. Kilpailutapahtumista neljän miehen kelkkojen ensimmäistä kilpailupäivää seurasi noin 14 000 katsojaa ja se olikin katsojamäärältään Lake Placidin olympialaisten suosituin tapahtuma.


title: Mt. Van Hoevenberg Olympic Bobsled Run

text: Vuoden 1932 talviolympialaisten jälkeen rattikelkkailurataa lyhennettiin 829 metrillä ja 10 mutkalla. Sen jälkeen sen turvallisuutta on parannettu useaan kertaan kuolemantapausten takia.


title: Mt. Van Hoevenberg Olympic Bobsled Run

text: Vuoden 1980 talviolympialaisia varten rakennettiin uusi kiinteä rakenteinen keinotekoisesti jäädytettävä rattikelkkailurata. Rakennustyöt aloitettiin syyskuussa 1978 ja ne saatiin valmiiksi helmikuussa 1979. Olympialaisissa rattikelkkailurata oli 1 557 metriä pitkä ja se sisälsi 16 mutkaa. Ohjaskelkkailuun rakennettiin erillinen ohjaskelkkailurata ja miesten kilpailussa radan pituus oli 1 014 metriä ja mutkia oli 14, naisten ja parien kilpailussa ohjaskelkkailurata oli 749 metriä pitkä ja siinä oli 11 mutkaa.


title: Mt. Van Hoevenberg Olympic Bobsled Run

text: Vuonna 1999 valmistui uusi yhteinen kelkkailurata seuraavan vuoden Hyvän tahdon talvikisoihin.


title: Kim Gwong-hyong

text: Kim Gwong-hyong (s. 1. maaliskuuta 1946) on pohjoiskorealainen entinen vapaapainija. Hän voitti pronssia Münchenin olympialaisissa 1972 alle 52-kiloisten sarjassa.


title: Suomen Mensa

text: Suomen Mensa on kansainvälisen Mensa-organisaation alainen kansallinen järjestö, jonka toiminnan tarkoituksena on älykkyyden tunnistaminen ja kehittäminen ihmisyyden hyväksi, älykkyystutkimuksen tukeminen sekä älyllisen ja sosiaalisen ympäristön tarjoaminen jäsenilleen.


title: Suomen Mensa

text: Suomen Mensan älykkyyden arviointiin käyttämä testi on kuviopäättelytesti, minkä ansiosta testissä menestyminen ei ole kulttuurista riippuvaista. Testin lähtökohta on, etteivät testattavan koulutus, ammatti ja muut taustatekijät olennaisesti vaikuta testitulokseen. Mensan jäseneksi voi liittyä jokainen, joka saavuttaa älykkyystestissä paremman tuloksen kuin 98 % väestöstä.


title: Suomen Mensa

text: Suomen Mensa myöntää vuosittain Mensa-palkinnon. Palkinto myönnetään merkittävästä työstä, joka tukee Mensan pyrkimyksiä kuten älykkyyden ja lahjakkuuden tunnistamista ja kehittämistä.


title: Teruichi Okamura

text: Teruichi Okamura (; s. 27. toukokuuta 1948) on japanilainen entinen telinevoimistelija ja olympiavoittaja. Hän oli mukana maansa joukkuekilpailussa kultaa saaneessa joukkueessa Münchenin olympialaisissa 1972. Okamura osallistui samoissa kisoissa myös seitsemään henkilökohtaiseen kilpailuun, joissa hänen paras sijoituksensa oli yhdestoista tila moniottelusta.


title: Korpiselän luterilainen kirkko

text: Korpiselän luterilainen kirkko oli vuonna 1890 valmistunut luterilaiseen Soanlahden seurakuntaan kuuluneen Korpiselän rukoushuonekunnan kirkko Korpiselän kunnan kirkonkylässä Suomen Neuvostoliitolle luovuttamalla alueella. Kirkko oli kooltaan pieni ja vaatimaton, minkä vuoksi usein se mainitaankin vain rukoushuoneeksi.


title: Korpiselän luterilainen kirkko

text: Korpiselän vuonna 1851 perustetulle rukoushuonekunnalle rakennettiin valtion varoin kirkko vuonna 1890. Kirkkorakennus oli suorakaiteen muotoinen pitkäkirkko, jonka toisessa päässä oli muuta rakennusta matalampi sakaristo ja toisessa päässä pieni eteinen. Kirkossa ei ollut kellotornia, kelloja, lehtereitä eikä urkuja. Kirkon katto oli leveäräystäinen satulakatto, jonka sivujen molemmissa päissä oli päätykatteet. Päätykatteiden kohdilla oli korkeammat ikkunat, joiden yläpäissä toistui päätykatteiden muoto. Näiden korkeampien ikkunoiden välissä oli molemmilla puolilla neljän kapeamman ja matalamman ikkunan ryhmät. Kirkon hirsiseinät oli ulkoa vuorattu vaakalaidotuksella.


title: Korpiselän luterilainen kirkko

text: Sisäpuolelta kirkon seinät olivat hirsipintaiset. Sisäkatto oli laudoitettu satulakaton muotoisesti ja koristeelliset kattotuolit olivat esillä. Alttarin vasemmalla puolella oli saarnatuoli, jonne oli käynti sakaristosta, ja sakariston ovi oli puolestaan alttarin oikealla puolella. Kirkon alttaritaulun aiheena oli "Kristuksen kirkastuminen", ja sen oli vuonna 1911 maalannut paikkakuntalainen taiteilija ja myöhempi taidehistorian professori Onni Okkonen.


title: Korpiselän luterilainen kirkko

text: Kirkkoa suunniteltiin laajennettavaksi eteisen paikalle rakennettavalla kellotornilla ja kirkkosaliin lisättävällä urkuharmonin lehterillä. Laajennukset suunnitteli H. J. Pesonen vuosina 1926–29, ja opetusministeriö vahvisti piirustukset vuonna 1938, mutta rakennustöitä ei ehditty aloittaa ennen talvisotaa.


title: Korpiselän luterilainen kirkko

text: Korpiselän kirkonkylä kirkkoineen jäi ehyenä Moskovan rauhassa 1940 Neuvostoliiton puolelle vain parin kilometrin päähän Suomen uudesta rajasta. Korpiselän kirkko säilyi myös jatkosodan takaisinvaltauksesta 1941. Jatkosodan aikana kotiseudulleen palanneet korpiselkäläiset korjasivat kirkon alttarin, saarnastuolin portaat, ja kirkkoon tehtiin lisäksi kymmenen kappaletta viisimetrisiä irtopenkkejä. Vuonna 1944 alue evakuoitiin uudelleen ja kirkko oli jätettävä. Korpiselän Suomen puolelle jääneeseen Hoilolan kylään valmistui Hoilolan rajaseutukirkko vuonna 1949, ja sinne sijoitettiin Korpiselän kirkosta evakuoitu ehtoolliskalusto, harmoni ja messukasukka.


title: Korpiselän luterilainen kirkko

text: Vuonna 2008 kirkko oli edelleen pystyssä, mutta korjaamattomassa kunnossa.


title: Saint-François

text: Saint-François () on Saint Lawrencen jokeen kuuluva pitkänomainen järvi, joka sijaitsee Québecin ja Ontarion provinsseissa lähellä Yhdysvaltojen rajaa. Se on 50 kilometriä pitkä, 4,7 kilometriä leveä ja keskimäärin 6 metriä syvä. Järvi saa lähes kaiken vetensä Ontariojärvestä ja virtaa koko leveydeltään kohti koillista.


title: Saint-François

text: Järven ylä- ja alajuoksulle on rakennettu useita patoja ja vesivoimalaitoksia, jotka säätelevät sen pinnankorkeutta. Erityisen paljon järven hydrologiaan on vaikuttanut vuonna 1932 käynnistetty Beauharnois’n vesivoimalaitos, jonka vaikutuksesta sen vedenpinta nousi 40 senttimetriä. Samalla järven tulvavaihtelut vähenivät ja sedimentaatiodynamiikka muuttui, mikä johti sitä ympäröivän tulvatasangon pienentymiseen ja luonnon köyhtymiseen.


title: Saint-François

text: Saint-François’n alkupäässä on useita saaria ja laajoja, monimuotoisia kosteikoita, joiden turvaamiseksi on perustettu suojelualueita. Järven ympäristössä ei ole suuria teollisuuslaitoksia, mutta sinne valuu jonkin verran päästöjä Cornwallin ja Massenan kaupungista. Vielä 1970-luvulla järven vesi oli kuitenkin huomattavasti likaisempaa kuin nykyisin.


title: Johan Fredrik Wallenius

text: Johan Fredrik Wallenius (14. elokuuta 1765 Turku − 12. tammikuuta 1836 Turku) oli suomalainen lääkäri, kanslianeuvos ja kaunopuheisuuden professori.


title: Johan Fredrik Wallenius

text: Johan Walleniuksen vanhemmat olivat Martin Johan Wallenius ja Renata Frostera (vihitty Turussa 24. kesäkuuta 1764). Isä toimi Turun Akatemian matematiikan professorina. Johan Walleniuksesta leivottiin ylioppilas 12-vuotiaana 1777 ja filosofian kandidaatti viittä vuotta myöhemmin. Filosofian maisteri hänestä tuli samana vuonna. Hänen tohtorin väitöksensä käsitteli pettua: sen olemusta ja käyttöä. Väitöksen ohjasi professori Carl Niclas Hellenius.


title: Johan Fredrik Wallenius

text: Wallenius opiskeli sitten lääketiedettä Tukholmassa. 20-vuotiaana vuonna 1785 hän oli lääketieteen lisensiaatti. Vuonna 1786 hän sai erikoisluvalla lääketieteen tohtorin oppiarvon. Wallenius ryhtyi lääkäriksi toimien Hämeen piirilääkärinä ja myöhemmin Uudenmaan piirilääkärinä. Toisinaan hän työskenteli myös sotilaslääkärinä.


title: Johan Fredrik Wallenius

text: Vuonna 1799 Wallenius nimitettiin Suomen Talousseuran sihteeriksi Turkuun. Vuonna 1800 Turun Akatemia valitsi hänet kasvitieteen demonstraattoriksi ja lääketieteen apulaiseksi. Näihin aikoihin hän kiinnostui kielten opiskelusta. Henrik Gabriel Porthanin kuoltua nimitettiinkin Wallenius vuonna 1805 akatemian kaunopuheisuuden professoriksi. Wallenius laati useita väitöskirjoja, kaikki latinaksi.


title: Johan Fredrik Wallenius

text: Akatemiatyöskentelyn lisäksi Wallenius teki ansiokkaan päivätyön yhteiskunnallisissa asioissa. Hän muun muassa toimitti "Åbo Allmänna Tidning"iä 1810–1814 ja yksin "Åbo Tidningar"ia vuosina 1828–1836. Kanslianeuvokseksi hänet nimitettiin 1822. Turun palon jälkeen akatemia muutti Helsinkiin, mutta Wallenius ei.


title: Johan Fredrik Wallenius

text: Vuonna 1810 Wallenius ohjasi P. U. F. Sadelinin väitöksen "Fauna Fennica sive Enumeratio Animalium, quae alit terra Finlandiae Insulaeque ei adjacentes". Gustaf Aminoff julkaisi vuonna 1827 ensimmäinen suomalaista aatelia koskevan selvityksen "Finska adelns och riddarhusets historia" Johan Walleniuksen ohjauksessa.


title: Johan Fredrik Wallenius

text: Johan Fredrik Wallenius kuoli Turussa naimattomana vesipöhöön 12. tammikuuta 1836 ja haudattiin 27. tammikuuta 1836.


title: Yhdystie 4557

text: Yhdystie 4557 on kaksikaistainen yhdystie, joka vie Joroisista Varkauteen. Tie oli osa valtatietä 5 vuoteen 2005 asti, kunnes Joroisten ja Varkauden välille valmistui osittain nelikaistainen tie ja osittain keskikaiteellinen ohituskaistatie.


title: Total Doom

text: Total Doom cd on crust punk -yhtye Doomin kokoelmalevy, joka sisältää yhtyeen kaksi ensimmäistä LP:tä. Total Doom kuuluu tunnetuimpiin crust punk julkaisuihin.


title: Total Doom

text: Bury The Debt - Not The Dead


title: Total Doom

text: War Crimes (Inhuman Beings)


title: Mark Schultz (painija)

text: Mark Philip Schultz (s. 26. lokakuuta 1960 Palo Alto, Kalifornia) on yhdysvaltalainen entinen painija, joka voitti 82 kg -sarjan vapaapainissa olympiakultaa Los Angelesissa 1984. Schultz kilpaili samassa sarjassa myös seuraavissa kesäolympialaisissa Soulissa 1988, mutta jäi mitaleitta sijoittuen kuudenneksi.


title: Mark Schultz (painija)

text: Painin maailmanmestaruuskilpailuissa Schultz voitti kultamitalit 82,0 kg -sarjan vapaapainissa vuosina 1985 ja 1987. Vuoden 1983 maailmanmestaruuskilpailuissa hän oli jäänyt samassa sarjassa seitsemännelle sijalle. Hänen veljensä oli painija Dave Schultz, joka ammuttiin kuoliaaksi vuonna 1996.


title: Mark Schultz (painija)

text: Schultz valittiin National Wrestling Hall of Fameen vuonna 1995.


title: Mark Schultz (painija)

text: Schultzin veljesten ja Dave Schultzin ampuneen John Du Pontin tarinasta tehtiin vuonna 2014 elokuva "Foxcatcher". Viisi Oscar-ehdokkuutta saaneessa elokuvassa Mark Schultzia näytteli Channing Tatum.


title: Mark Schultz

text: Mark Schultz voi viitata seuraaviin henkilöihin:


title: Lyijysulfidi

text: Lyijysulfidi (PbS) on lyijy- ja sulfidi-ionien muodostama epäorgaaninen ioniyhdiste. Ainetta käytetään elektroniikkateollisuudessa, analyyttisessä kemiassa ja lasitteiden valmistuksessa. Tärkein lyijymineraali lyijyhohde on kemialliselta koostumukseltaan lyijysulfidia.


title: Lyijysulfidi

text: Huoneenlämpötilassa lyijysulfidi on mustia kuutiomaisia kiteitä, jotka liukenevat veteen hyvin huonosti. Vahvat hapot kuten suolahappo ja typpihappo liuottavat sen, mutta samalla lyijysulfidi hajoaa rikkivedyksi ja typpihappoa käytettäessä rikiksi. Lyijysulfidi on fotokonduktiivinen eli muuttuu säteilykvantin vaikutuksesta sähköä johtavaksi


title: Lyijysulfidi

text: Lyijysulfidia voidaan valmistaa lyijymetallin ja kuuman rikkihöyryn välisellä reaktiolla.


title: Lyijysulfidi

text: Toinen tapa on valmistaa yhdistettä on saostaa se rikkivedyn avulla jostain lyijyioneja sisältävästä liuoksesta. Tätä reaktiota käytetään myös analyyttisessä kemiassa osoittamaan lyijy- tai sulfidi-ionien läsnäolo.


title: Lyijysulfidi

text: Lyijysulfidia käytetään sen fotokemiallisten ominaisuuksien vuoksi fotokonduktiivisissä kennoissa, infrapunailmaisimissa ja transistoreissa. Lisäksi sitä voidaan käyttää muun muassa lasitteissa. lyijyväriaineiden valmistuksessa ja öljynjalostuksessa tiolien poistamisessa käytettävänä katalyyttinä.


title: Lyijysulfidi

text: Lyijyhohteesta eli mineraalina esiintyvästä lyijysulfidista valmistetaan lyijyä. Prosessin ensimmäisessä vaiheessa sulfidi-ionit hapetetaan hapen avulla rikkidioksidiksi, minkä jälkeen samalla muodostunut lyijy(II)oksidia pelkistetään lyijyksi hiilen avulla.


title: Helsingin Ekonomit

text: Helsingin Ekonomit ry - HEKO on Uudellamaalla asuvien kauppatieteellisen yliopistotutkinnon suorittaneiden henkilöiden yhdistys. HEKO on yli 17.100 jäsenellään ( 1/2014) Suomen Ekonomit - Finlands Ekonomer:n suurin jäsenyhdistys; yli puolet koko järjestäytyneestä ekonomikunnasta on hekolaisia. HEKOn puheenjohtaja kaudella 2013-2015 on Mari Lahtinen.


title: Helsingin Ekonomit

text: HEKOn tarkoituksena on ollut jo yli 75 vuoden ajan toimia yhdyssiteenä jäsentensä kesken, tukea jäsentensä ammatillisia ja sivistyksellisiä pyrkimyksiä sekä edistää jäsenten tietoja ja taitoja ennen kaikkea taloudellisella alalla.


title: Helsingin Ekonomit

text:
Helsingin ekonomien yhdistys perustettiin vuonna 1935 edistämään kauppakorkeakoulun käyneiden yhteistä toimintaa. Maaliskuun 21. päivänä 1935 joukko kauppakorkeakoulututkinnon suorittaneita kokoontui Hotelli Helsinkiin perustamaan omaa yhdistystä. Pitkään suunniteltu yhdistys sai perustavassa kokouksessa säännöt ja nimekseen Ekonoomiyhdistys. Yhdistyksen sääntöjen mukaan sen tarkoituksena oli ”koota kauppakorkeakoulun käyneet valvoman yhteisiä pyrintöjä ja edistämään taloudellisten kysymysten harrastusta ja kauppakorkeakoulun ylioppilaskunnan pyrintöjä.”
1940-luvun lopulla alettiin keskustella Ekonomiyhdistysten liitosta, kun pääkaupunkiseudun ulkopuoliset paikallisosastot olivat tyytymättömiä omiin toimintamahdollisuuksiinsa. Vuoden 1950 lopulla päätettiinkin perustaa Ekonomiliitto ja Ekonoomiyhdistyksen nimi vaihdettiin Helsingin Ekonomit ry:ksi.


title: Helsingin Ekonomit

text: HEKO järjestää vuositasolla n. 270 ammatillista tapahtumaa ja koulutusta. Luennoijina tapahtumissa toimivat eri alojen asiantuntijat ja yhteiskunnan vaikuttajat. Tapahtumatarjonnasta löytyy myös kulttuuri- ja virkistystoimintaa. HEKOn 19 kerhoa järjestävät pääosan tapahtumista. Tapahtumiin voivat osallistua kaikki HEKOn jäsenet. Suurin osa tapahtumista on avoimia myös Aalto-yliopiston kauppakorkeakoulussa opiskeleville KY ry:n jäsenille. HEKOn kerhotoiminta ja tapahtumat tarjoavat myös erinomaisen tilaisuuden verkostua ekonomikollegoiden kanssa yli asemataso- ja toimialarajojen.


title: Helsingin Ekonomit

text: HEKOn ensimmäiset kerhot, Ekonominaiset ja Liikkeenjohdon kerhot, perustettiin jo 1940-luvun taitteessa.


title: Helsingin Ekonomit

text: Nykyiset kerhot ovat: Business Partners, Ekonominaiset, Ekonomiyrittäjät, Finanssiekonomit, IT-Ekonomit, Julkishallinnon Ekonomit, Järjestöekonomit, Kansainväliset Ekonomit, Konsuliklubi, Laskentaekonomit, Liikkeenjohdon kerho, Markkinointiekonomit, Nuoret Ekonomit, Päiväklubi, Vaikuttajaekonomit ja Viestintäekonomit.


title: Helsingin Ekonomit

text: HEKO perusti vuonna 2000 koulutusrahaston, jonka tarkoituksena on tukea jäsenten täydennyskoulutusta. Apurahoja myönnetään hakemuksien perusteella kauppatieteellisen kurssin/seminaarin rahoitukseen sekä kauppatieteelliseen koulutukseen. HEKO myöntää myös Aalto-yliopiston kauppakorkeakoulussa ja Mikkelin yksikössä kauppatieteellistä tutkintoa suorittaville opiskelijoille stipendejä. Stipendien myöntämisperusteita ovat mm. hyvä opintomenestys ja/tai aktiivisuus erilaisissa verkostoissa, toiminnan suunnitelmallisuus & tavoitteellisuus. Apurahat ja stipendit julistetaan haettaviksi vuosittain keväällä ja niistä ilmoitetaan mm. HEKOn jäsenlehdessä sekä verkkosivuilla.


title: Leibniz (täsmennyssivu)

text: Leibniz voi tarkoittaa:


title: Stadion Energa Gdańsk

text: Stadion Energa Gdańsk (vuosina 2010–2015 PGE Arena Gdańsk) on jalkapallostadion Gdańskin kaupungissa Pohjois-Puolassa. Stadion avattiin heinäkuussa 2011 ja sen rakennuskustannukset olivat noin 160 miljoonaa euroa (noin 670 miljoonaa złotya). Stadion oli nimetty vuosina 2010–2015 puolalaisen energiayhtiö Polska Grupa Energetycznan mukaan, joka maksoi nimeämisestä noin 8,5 miljoonaa euroa (35 miljoonaa złotya). Marraskuussa 2015 stadion on nimetty energiayhtiö Energan mukaan, joka maksoi nimeämisestä 22,5 miljoonaa złotya (noin 5,2 miljoonaa euroa). Stadion on yksi vuoden 2012 jalkapallon EM-kilpailujen pelipaikoista.


title: Belgia talviolympialaisissa 1932

text: Belgia osallistui Lake Placidin talviolympialaisiin 1932 viiden hengen joukkueella. Neljän mieskelkkailijan ja yhden naistaitoluistelijan joukkue ei yltänyt mitaleille. Belgialaisten paras sijoitus oli taitoluistelija Yvonne de Lignen kuudes sija.


title: Belgia talviolympialaisissa 1932

text: Vanhin belgialainen urheilija näissä olympialaisissa oli 42-vuotias rattikelkkailija Louis Van Hege, joka oli voittanut Antwerpenin vuoden 1920 kesäolympialaisista olympiakultaa jalkapallossa. Nuorin urheilija Belgian joukkueessa taasen oli taitoluistelija Yvonne de Ligne, joka oli tuolloin 24-vuotias.


title: Karjalankosken kanava

text: Karjalankosken kanava on Vuoksen vesistön Nilsiän reittiin kuuluva itsepalvelukanava, joka sijaitsee Kuopiossa Juankosken taajaman läheisyydessä Karjalankosken voimalaitoksen vieressä. Kanava valmistui vuonna 2002.


title: Juankosken kanava

text: Juankosken kanava on Vuoksen vesistön Nilsiän reittiin kuuluva itsepalvelukanava, joka sijaitsee Kuopion Juankosken keskellä. Kanava valmistui vuonna 2002.


title: Jeff Blatnick

text: Jeffrey Carl ”Jeff” Blatnick (26. heinäkuuta 1957 Niskayuna, New York – 24. lokakuuta 2012 Schenectady, New York) oli yhdysvaltalainen painija. Hän voitti olympiakultaa Los Angelesissa vuonna 1984 yli 100 kg -sarjan kreikkalais-roomalaisessa painissa. Muiden yhdysvaltalaisurheilijoiden tavoin Blatnick ei voinut kilpailla vuoden 1980 olympialaisissa, koska Yhdysvallat boikotoi niitä Neuvostoliiton miehitettyä Afganistanin. Vuosien 1980 ja 1984 kesäolympialaisten välillä hän sairasti Hodgkinin lymfoomaa, jonka vuoksi hänen pernansa poistettiin.


title: Jeff Blatnick

text: Maailmancupissa Blatnick paini sarjassaan toiseksi vuonna 1980 ja kolmanneksi vuonna 1987. Juniorien MM-pronssia hän saavutti vuonna 1977.


title: Jeff Blatnick

text: Blatnick vetäytyi kilpauraltaan sairautensa uusiuduttua. Vuoden 1988 kesäolympialaisissa hän toimi kommentaattorina televisiossa.


title: Jeff Blatnick

text: Blatnick toimi sittemmin muun muassa motivaatiopuhujana, valmentajana ja Ultimate Fighting Championshipin kommentaattorina vuosina 1994–2001. Hän kuoli 55-vuotiaana lokakuussa 2012 sydänleikkauksen komplikaatioihin.


title: Ketveleen kanava

text: Ketveleen kanava on Rantasalmella sijaitseva kanava, joka valmistui 1997. Kanava yhdistää Haukiveden Raudanveteen. Kanava on 250 metriä pitkä ja siinä on yksi itsepalvelusulku jonka pituus on 25,0 metriä, leveys 5,0 metriä ja syväys 1,6 metriä. Sulan putouskorkeus on vain 0,1 metriä joten sulkuportteja voidaan pitää usein avoinna.


title: Show Me Your Soul

text: Show Me Your Soul on Red Hot Chili Peppersin kappale, joka esiintyi ensimmäisen kerran singlen Taste the Pain b-puolena vuonna 1989. Kappale tunnetaan paremmin elokuvan Pretty Woman -soundtrackina. Kappale on myös Red Hot Chili Peppersin toisen singlen (Knock Me Down) b-puoli. Singlenä kappale julkaistiin vuonna 1992. Soundtrackin promo menestyi hyvin, ollen kymmenes Alternative Songs -musiikkilistalla


title: Show Me Your Soul

text: Kappale löytyy myös bändin vuonna 1992 ilmestyneeltä What Hits!?-kokoelmalevyltä ja on myös saman albumin DVD-versiossa.


title: Show Me Your Soul

text: Kappaleesta tehtiin myös musiikkivideo vuonna 1990. Video on hyvin samankaltainen singlen Higher Ground musiikkivideon kanssa.


title: Vuos10nen

text: Vuos10nen on Heiniksen ja Ezkin 1. joulukuuta 2010 julkaistu yhteisalbumi. Se julkaistiin Yellowmic Recordsin kautta. Albumin on tuottanut kokonaisuudessaan Ezk ja sen kannen on tehnyt Heikki Kuula.


title: Anders Wanochius

text: Anders Wanochius (sukunimi vuoteen 1675 "Liuhander"; 10. marraskuuta 1651 Tyrvää – 16. maaliskuuta 1700 Turku) oli suomalainen Turun Akatemian fysiikan, käytännöllisen filosofian ja teologian professori.


title: Anders Wanochius

text: Wanochiuksen vanhemmat olivat Liuhalan Knuutilan ratsutilan omistanut valtiopäivämies Jakob Johansson ja Margareta Henriksdotter. Hän kävi Porin triviaalikoulua ja pääsi ylioppilaaksi Turun Akatemiasta 1669. Hän meni opiskelemaan Uppsalan yliopistoon ja väitteli siellä 1675. Hän jatkoi opintoja Turussa, missä väitteli 1678. Priimusmaisteri hänestä tuli marraskuussa 1679. Tämän jälkeen hän työskenteli yliopistossa muun muassa akatemian sihteerinä. Akatemia nimitti hänet käytännöllisen filosofian ja historian professoriksi 1681 ja jumaluusopin professoriksi 1694.


title: Anders Wanochius

text: Wanochius oli Turun akatemian rehtori 1689–1690, Turun tuomiokapitulin jäsen 1682–1700 ja Paimion kirkkoherra 1689–1694 sekä Naantalin ja Raision kirkkoherra vuodesta 1694.


title: Anders Wanochius

text: Wanochius julkaisi tutkimuksia teologian, teoreettisen filosofian, oikeustieteen ja luonnontieteiden alalta. Hän ohjasi suuren määrän väitöskirjoja, joista Erik Humblan väitös vuonna 1682 ("De Halcyone") oli akatemian ensimmäinen lintuja käsittelevä.


title: Anders Wanochius

text: Wanochiuksen ensimmäinen puoliso Susanna Juliana oli professori Enevald Svenoniuksen tytär, joka kuoli 1697. Leskeksi jäätyään Wanochus nai Elsa Flachseniuksen, professori Jacob Flachseniuksen tyttären. Hänen tyttärensä Hedvig Margareta Wanochius ensimmäisestä avioliitosta avioutui runoilija ja kirkkoherra Henrik Liliuksen kanssa.


title: Anders Wanochius

text: Anders Wanochius on haudattu Turun tuomiokirkon kuoriin.


title: Tilapäinen taideteos

text: Tilapäinen taideteos on rap-artisti Heiniksen, "Heinähattu" -nimellä julkaistu, ensimmäinen studioalbumi. Sen julkaisi Yellowmic Records 10. kesäkuuta 2005.


title: Atlantin historia

text: Atlantin historia on historiatieteen osa-alue, joka tarkastelee Atlantin valtameren merkitystä ihmiskunnan historiassa. Atlantin poikki ovat kulkeneet ihmiset, raaka-aineet ja aatteet, ja valtamerellä on ollut merkittävä taloudellinen ja geopoliittinen asema. Atlantin historian katsotaan alkaneen löytöretkistä, jolloin valtameren itä- ja länsirannikon välinen vuorovaikutus alkoi.


title: Kolmenkesken

text: Kolmenkesken (alkuperäiseltä nimeltä "Threesome") on yhdysvaltalainen Andrew Flemingin ohjaama vuonna 1994 valmistunut elokuva. Elokuvan tuotti Motion Picture Corporation of America. Pääosissa ovat Lara Flynn Boyle ja Stephen Baldwin.


title: Stephen Baldwin

text: Stephen Andrew Baldwin (s. 12. toukokuuta 1966) on yhdysvaltalainen näyttelijä ja ohjaaja. Hän on Baldwinin veljeksistä nuorin: muita ovat Alec, William ja Daniel Baldwin.


title: Kaj Wallin

text: Kaj ”Kaiju” Wallin (s. 28. syyskuuta 1945) on suomalainen basisti. Hän soitti The Islanders -yhtyeessä vuosina 1962–1965 ja sen hajottua Jormas-yhtyeessä 1965–1965. Free lance - ja studio muusikkona hän toimi 1966-1967 soittaen mm. Danny ja Kirkan taustalla , The Boys yhtyeessä sekä Roni Kaspin yhtyeessä. Vuonna 1967 hän perusti Caj Inc. yhtyeen ja levytti yhden levyn.


title: Stig Selin

text: Stig Selin (s. 23. heinäkuuta 1945 - k. 1. elokuuta 2013) oli suomalainen kitaristi. Hän kuului The Islanders -yhtyeen ensimmäiseen kokoonpanoon vuosina 1963–1964 ja soitti yhtyeessä kitaraa.


title: Terhi 10

text: Terhi 10 (1969-1977) on 10-hevosvoimainen yksisuksinen kaksitelainen kaksitahtinen (Husqvarna 150 cc tai Valmet 160 cc) moottorikelkka, joka on ikänsä ja pienen valmistusmäärän takia harvinainen. Terhi-moottorikelkan suunnittelutyö annettiin 1969 Oulun yliopistolle, jossa valmistettiin prototyyppi. Valmistus tapahtui Valmetin Jyskän tehtaalla vuosina 1972-1974 ja Velsan tehtaalla 1974-1977. Myynti ja markkinointi oli annettu Korpivaara Oy:lle


title: Šamši-Adad I

text:
Šamši-Adad I oli Assyrian kuningas, joka hallitsi noin 1808-1776 eaa. Hänen valtakuntaansa kuuluivat alueet aina Assyrian sydänalueilta Syyriaan saakka. Valtakunta romahti vuonna 1776 eaa., kun Šamši-Adad I kuoli taistelussa naapurivaltakuntia vastaan.
Urin III dynastian kukistumisen jälkeen vallinnut ns. Isin-Larsa aikakausi oli pienten valtakuntien aikaa. Tällä aikakaudelle oli ominaista pienet kaupunkivaltiot, jotka pyrkivät kasvattamaan valtaansa alueella. Tilanne muuttui nopeasti 1800-luvun lopulle tultaessa, kun monta kyvykästä hallitsijaa nousi eri kaupunkivaltioiden johtoon Mesopotamiassa.


title: Šamši-Adad I

text: Yksi näistä oli Šamši-Adad I, joka nousi valtaan Assurin kaupungissa vuonna 1808 eaa. Pian valtaannousunsa jälkeen, Šamši-Adad I joutui törmäyskurssille Marin kaupungin kuninkaan Yahdun-Limin kanssa. Šamši-Adad I valloitti Marin vuonna 1796 eaa. Kaupungin valtausta helpotti huomattavasti se, että kaupungin kuningas Yahdun-Lim oli salamurhattu hieman tätä aiemmin. Šamši-Adad I valloitti itselleen alueen, joka ulottui Assurista aina Tuttulin (nyk. Syyrian keskiosassa) saakka. Valtakuntaa kutsutaan aika ajoin englanninkielisessä kirjallisuudessa nimellä – "Kingdom of Upper Mesopotamia".


title: Šamši-Adad I

text: Hallitsijana Šamši-Adad I osoitti olevansa hyvin suvaitsevainen ja hän pyrki kunnioittamaan valloittamiensa alueidensa tapoja. Hän restauroi muun muassa Niniven kaupungin temppeleitä ja osaan valloittamistaan alueista hän jätti paikalliset johtajat hallitsijoiksi. Paikalliset hallintotavat jatkuivat myös näillä alueilla. Assyrialainen kuningaslista kuvaa Šamši-Adadin valtaannousua:


title: Šamši-Adad I

text:
Yksi suuri muutos, joka ilmaantui paikallisiin hallintotapoihin, oli uuden kalenterijärjestelmän käyttöönotto. Etelämpänä, Babylonian valtakunnan alueella, oli tapana antaa vuosille nimi aina sen vuoden suuren tapahtuman mukaan. Assyriaan kehittyi kuitenkin niin sanottu eponyymi kalenterijärjestelmä, mikä tarkoitti sitä, että vuodet nimettiin yksityisen viranhaltian mukaan. Akkadinkielinen termi tälle viranhaltialle oli "limmu".
Šamši-Adad I hallitsi valtakuntaansa Šubat-Enlil (Enlilin asumus) nimisestä kaupungista käsin. Hänellä oli kaksi poikaa. Vanhemman poikansa, Išme-Daganin, hän oli asettanut Ekallatumin valtaistuimelle ja nuoremman poikansa, Yasmah-Addun, Marin valtaistuimelle. Šamši-Adad I oli enemmän mieltynyt vanhemman lapsensa Išme-Daganin toimiin, sillä hän oli jo saavuttanut mainetta armeijan johtajana. Šamši-Adad sanookin kirjeessä Yasmah-Addulle:


title: Šamši-Adad I

text: Šamši-Adadin I valtakunta kukistui kuitenkin nopeasti, kun hänen naapurinsa Yamkhad ja Ešnunna hyökkäsivät hänen valtakuntaansa vastaan. Šamši-Adad I kuoli taistelussa vuonna 1776 eaa. Hänen poikansa eivät pystyneet pitämään valtakuntaa kasassa ja se jakaantui pieniin itsenäisiin kuningaskuntiin.


title: Vladimir Šmeljov

text: Vladimir Konstantinovitš Šmeljov (; s. 31. elokuuta 1946 Magadan) on Neuvostoliittoa edustanut nykyaikainen viisiottelija. Hän kilpaili vuoden 1972 kesäolympialaisissa Münchenissä ja jäi yksilökilpailussa viidennelle sijalle, mutta kuului kultaa voittaneeseen joukkueeseen.


title: Portugalin presidentinvaali 2011

text:
Portugalin presidentinvaali 2011 järjestettiin 23. tammikuuta.
Vaalissa valittiin presidentti toimikaudelle 2011–2016. Istuva
presidentti Aníbal Cavaco Silva voitti vaalit, ja tuli valituksi toiselle kaudelle.
Hän sai 52,9% äänistä. Muihin ehdokkaisiin kuului muun muassa sosialistipuolueen Manuel Alegre.


title: Korpiselän rukoushuonekunta

text: Korpiselän rukoushuonekunta oli Soanlahden seurakuntaan kuulunut Suomen evankelis-luterilaisen kirkon rukoushuonekunta, joka käsitti Korpiselän kunnan alueen Raja-Karjalassa Suomen luovuttamalla alueella. Rukoushuonekunnalla oli Korpiselän kirkonkylässä oma kirkko, pappi, pappila ja hautausmaa. Enimmillään Korpiselän luterilaista väestöä oli 1 303.


title: Korpiselän rukoushuonekunta

text:
Korpiselkä oli ortodoksienemmistöinen kunta ja luterilaista väestöä alueelle alkoi muuttaa vasta 1600-luvulla. Korpiselkä sai vuonna 1835 oman katekeetan, jonka palkan kustansi valtio. Soanlahden kappeliseurakunta muodostettiin vuonna 1855 ja siihen liitettiin myös Korpiselkä. Tuolloin Korpiselän katekeetan virka lakkautettiin ja Soanlahden saarnaajan vastuulle tuli luterilainen väestö laajalla alueella, joka käsitti Suojärven, Salmin, Suistamon, Korpiselän ja Soanlahden pitäjät.
Vuonna 1851 perustettiin Korpiselän luterilainen hautausmaa, joka sijaitsi ortodoksisen hautausmaan vieressä Värtsilään vievän maantien varressa. Soanlahteen kuuluva Korpiselän rukoushuonekunta perustettiin vuonna 1885. Korpiselän luterilainen kirkko rakennettiin valtion varoin vuonna 1890. Se oli pieni, suorakaiteen muotoinen puurakennus, eikä siinä ollut kellotornia. Kirkon vihki Porvoon piispa Carl Henrik Alopaeus 6. kesäkuuta 1891. Rukoushuonekuntaa varten perustettiin Soanlahden kirkkoherran apulaisen virka vuonna 1908, johon vuonna 1909 määrättiin William Aarnio. Omat kirkonkirjat Korpiselkä sai vuonna 1909.


title: Korpiselän rukoushuonekunta

text: Korpiselän rukoushuonekunta pyrki itsenäiseksi seurakunnaksi 1910-luvulta lähtien, mutta hanke ei saanut tuomiokapitulin kannatusta. Enso-Gutzeit Oy lahjoitti rukoushuonekunnalle kahden hehtaarin tontin pappilaa varten. Osana seurakuntapyrkimyksiä myös kirkkoa suunniteltiin laajennettavaksi eteisen paikalle rakennettavalla kellotornilla ja kirkkosaliin lisättävällä urkuharmonin lehterillä. Opetusministeriö vahvisti H. J. Pesosen tekemät kirkon laajennussuunnitelmat vuonna 1938 ja eduskunta myönsi rukoushuonekunnalle 50 000 markan avustuksen laajennustöitä varten. Rakennustöitä ei kuitenkaan ehditty aloittaa ennen talvisotaa.


title: Korpiselän rukoushuonekunta

text: Suurin osa Korpiselkää luovutettiin Neuvostoliitolle talvisodan päätteeksi vuonna 1940. Alue vallattiin takaisin ja kotiseudulleen palannut väestö korjasi vähäisiä vaurioita kärsineen kirkkonsa. Korpiselän luterilaiset sankarivainajat haudattiin rukoushuonekunnan hautausmaalle. Alue evakuoitiin uudelleen 1944. Suomen puolelle jäänyt osa Korpiselästä liitettiin sotien jälkeen Tuupovaaran seurakuntaan. Luovutetun alueen seurakunnat määrättiin lakkautettaviksi vuoden 1950 loppuun mennessä ja näin myös Korpiselän rukoushuonekunta lakkautettiin 31. joulukuuta 1949.


title: Île aux Coudres

text: Île aux Coudres on Québecin provinssiin kuuluva pieni saari, joka sijaitsee Saint Lawrencen estuaarissa, noin 60 kilometriä Québecin kaupungista koilliseen. Sen pituus on 11 kilometriä, leveys enimmillään 4,3 kilometriä ja pinta-ala 30 neliökilometriä. Se on muodostunut kahdesta Appalakkeihin kuuluvasta harjanteesta, joita yhdistää maapenger. Saarta ympäröi laaja vuorovesitasanko, ja siellä esiintyy usein lieviä maanjäristyksiä.


title: Île aux Coudres

text: Ranskalainen tutkimusmatkailija Jacques Cartier löysi saaren vuonna 1535 ja nimesi sen siellä kasvavien pähkinäpensaiden mukaan (). Vuonna 1677 se annettiin läänityksenä normandialaiselle Étienne de Lessardille, joka möi sen kymmenen vuotta myöhemmin sadalla livrellä Québecin pappisseminaarille. Saari asutettiin vuonna 1720, ja sen asukkaat saivat pitkään elantonsa maitovalaiden pyynnistä. Nykyään saaren väkiluku on noin 1 300, ja sen tärkeimpiä työllistäjiä ovat maanviljely, turpeennosto ja matkailu sekä lähistöllä sijaitseva laivastotukikohta.


title: Sardarapatin taistelu

text: Sardarapatin taistelu oli Armenian ja Osmanien valtakunnan välillä käyty taistelu 23.−26. toukokuuta 1918. Taistelu päättyi armenialaisten voittoon ja se pysäytti turkkilaisten hyökkäyksen kohti Jerevania, joka oli tuolloin viimeinen vapaa armenialainen suurempi kaupunki. Taistelun jälkeen solmittiin rauhansopimus, joka päätti sodan säilyttäen Armenian itsenäisenä.